Πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Σχετικά με τις διατροπικές μονάδες φόρτωσης

(υποβλεθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Εισαγωγη

Στη Λευκή Βίβλο της Επιτροπής για την ευρωπαϊκή πολιτική μεταφορών έως το έτος 2010 [1] είχε εξαγγελθεί η υποβολή της παρούσας πρότασης οδηγίας του Ευρωπαϊκού Κοινοβουλίου και του Συμβουλίου. Η πρόταση βασίζεται στα άρθρα 71 και 80 της συνθήκης.

[1] COM(2001) 370, 12.9.2001.

Η Κοινότητα οφείλει να δώσει βιώσιμη λύση στα προβλήματα μεταφοράς με την οποία θα εξαλειφθούν τα σημεία συμφόρησης στις υποδομές μεταφορών, και ιδίως των οδικών. Είναι επομένως προς το συμφέρον της να καταστήσει τη διατροπικότητα πιο ελκυστική στους χρήστες των μεταφορών.

Σήμερα, οι μεταφορείς χρησιμοποιούν πολλές μεθόδους πολυτροπικών μεταφορών :

- Οδηγοί οδικών οχημάτων εισέρχονται, μαζί με το όχημά τους, σε ειδικά εξοπλισμένα τρένα ή σε πορθμεία. Πρόκειται για συνοδευόμενη μεταφορά.

- Ειδικά σχεδιασμένα ημιρυμουλκούμενα μεταφοράς, σιδηροδρομικής ιδίως. Προς το σκοπό αυτό έχουν σχεδιασθεί ειδικές φορτάμαξες.

- Εμπορευματοκιβώτια [2] ή ανταλλασσόμενα αμαξώματα [3] προς μεταφόρτωση στον ένα ή τον άλλο τρόπο μεταφοράς.

[2] Εμπορευματοκιβώτιο : κιβώτιο σχεδιασμένο για τη μεταφορά εμπορευμάτων, αρκετά ανθεκτικό στην επανειλημμένη χρήση που μπορεί να στοιβαχθεί το ένα επάνω στο άλλο και είναι εφοδιασμένο με στοιχεία που επιτρέπουν τη μεταφορά του από ένα μεταφορικό μέσο σε άλλο.

[3] Ανταλλασσόμενο αμάξωμα : μονάδα σχεδιασμένη για τη μεταφορά εμπορευμάτων, προσαρμοσμένη κατά το βέλτιστο τρόπο στις διαστάσεις των οδικών οχημάτων (θεμελιώδης διαφορά με τα εμπορευματοκιβώτια) και εξοπλισμένη με αρπάγες που επιτρέπουν τη μεταφορά της από ένα μεταφορικό μέσο σε άλλο, συνήθως από το τρένο σε οδικό όχημα και αντιστρόφως.

Η παρούσα πρόταση αφορά μόνον την τελευταία περίπτωση. Η ποικιλία UCI [4] που υπάρχει σήμερα, ιδίως η ποικιλία των στοιχείων τους που επιτρέπουν τη διακίνηση και τη στοιβασία τους, ζημιώνουν την αποτελεσματικότητα των εργασιών μεταφόρτωσης. Πρέπει πράγματι να εξετάζεται κάθε UCI για να προσδιορισθεί ο ανάλογος τρόπος διακίνησης και να διευθετηθούν, ακόμη και να τροποποιηθούν, οι εγκαταστάσεις διακίνησης. Το ίδιο ισχύει και για τη στοιβασία τους στα οχήματα ή πλοία που θα τα μεταφέρουν. Οι μεταφορτώσεις που είναι πλέον σύνθετες και αργές δημιουργούν άσκοπα έξοδα. Είναι λοιπόν αναγκαίο να γίνουν ομοιόμορφα τα στοιχεία διακίνησης και στοιβασίας των UCI.

[4] UCI : διατροπική μονάδα φόρτωσης, δηλαδή εμπορευματοκιβώτιο ή ανταλλασσόμενο αμάξωμα.

Η ασφάλεια αποτελεί προτεραιότητα. Οι νέες UCI πρέπει να έχουν συστήματα συναγερμού σε περίπτωση ανοίγματος τους, έτσι ώστε να μην μπορούν να εισαχθούν αδήλωτα υλικά ή να μην μπορούν να παρεισφρήσουν λαθρεπιβάτες.

Για να υπάρχει ασφάλεια και για να μειωθούν στο ελάχιστο οι κίνδυνοι για πρόσωπα και αγαθά, όλες οι UCI που χρησιμοποιούνται στην Ευρώπη πρέπει υποχρεωτικά να συντηρούνται και να ελέγχονται κατά περιόδους. Υποχρεώσεις συντήρησης και περιοδικής επιθεώρησης των εμπορευματοκιβωτίων που χρησιμοποιούνται στις διεθνείς μεταφορές απορρέουν και από τη σύμβαση CSC [5] που υιοθετήθηκε διεθνώς. Οι διαδικασίες εφαρμογής των μέτρων αυτών πρέπει να είναι ενιαίες.

[5] CSC : σύμβαση για την ασφάλεια των εμπορευματοκιβωτίων, που εκδόθηκε στις 02/12/1972, άρχισε να ισχύει στις 06/09/1977 και τροποποιήθηκε το 1981, 1983, 1991 και 1993, και υπάρχει στην ιστοθέση του Διεθνούς Ναυτιλιακού Οργανισμού (IMO) στο Διαδίκτυο, www.imo.org

Η Ευρώπη χρειάζεται μια βέλτιστη διατροπική μονάδα φόρτωσης, την UECI [6], η οποία να συνδυάζει τα πλεονεκτήματα του εμπορευματοκιβωτίου (ανθεκτικότητα και τη δυνατότητα στοιβασίας του) και του ανταλλασσόμενου αμαξώματος, ιδίως τη μεγαλύτερη χωρητικότητά του. Μια τέτοια UECI θα μπορεί να χρησιμοποιείται και στους τέσσερις τρόπους μεταφοράς (σιδηροδρομική, οδική, θαλάσσια και εσωτερική πλωτή μεταφορά) και θα απλουστευθεί η μεταφόρτωσή της από τον ένα τρόπο μεταφοράς σε άλλον. Για να ανταποκρίνεται στις προϋποθέσεις που απαιτεί η μέγιστη διατροπικότητα, πρέπει η μονάδα αυτή να μπορεί να στοιβάζεται η μία επάνω στην άλλη, η διακίνησή της να γίνεται από ψηλά και να μπορεί να μεταφέρεται δια θαλάσσης. Πρέπει να προσφέρει μέγιστο χώρο για τη μεταφορά παλετών ISO [7] και να επιτρέπει τη γρήγορη φόρτωση και εκφόρτωσή τους, για να μειωθεί το συνεπακόλουθο κόστος και η απώλεια χρόνου. Αυτή η UECI μπορεί να συνίσταται σε ένα πολυδύναμο εμπορευματοκιβώτιο ξηρού φορτίου που θα επιτρέπει τη μετωπική φόρτωση δύο παλετών. Το εσωτερικό ωφέλιμο πλάτος πρέπει λοιπόν να είναι τουλάχιστον 2 x 1 200 mm συν το αναγκαίο περιθώριο χειρισμού, το οποίο πρέπει να προσδιορισθεί. Το εξωτερικό πλάτος πρέπει να είναι όσο το δυνατόν πιο μικρό, το ιδεώδες θα ήταν 2 500 mm για να ληφθούν υπόψη οι σιδηροτροχιές καθοδήγησης που έχουν ορισμένα πλοία. Ούτως ή άλλως, αυτές οι UECI πρέπει να μπορούν να μεταφέρονται οδικώς. Πρέπει επομένως να τηρηθούν οι διατάξεις της οδηγίας 96/53 [8]. Υπάρχουν πολύ λίγες UCI που ανταποκρίνονται στις απαιτήσεις αυτές.

[6] UECI : ευρωπαϊκή διατροπική μονάδα φόρτωσης.

[7] Παλέτα: ξύλινη συνήθως εξέδρα που επιτρέπει εύκολη διακίνηση των εμπορευμάτων. Οι πλέον χρησιμοποιούμενες στην Ευρώπη τυποποιημένες διαστάσεις της είναι : 800 x 1 200 mm και 1 000 x 1 200 mm (ISO 6780).

[8] Οδηγία 96/53/EΚ του Συμβουλίου σχετικά με τον καθορισμό, για ορισμένα οδικά οχήματα που κυκλοφορούν στην Κοινότητα, των μέγιστων επιτρεπόμενων διαστάσεων στις εθνικές και διεθνείς μεταφορές και των μέγιστων επιτρεπόμενων βαρών στις διεθνείς μεταφορές.

Τέλος, η πρόταση οδηγίας προβλέπει βασικές απαιτήσεις για την ασφάλεια προσώπων και αγαθών, τη διαλειτουργικότητα, τη διακίνηση, τη στοιβασία, την ανθεκτικότητα, τη μάζα, την κωδικοποίηση και την αναγνώριση των μονάδων, με βάση τις οποίες η Επιτροπή θα ζητήσει από τους ευρωπαϊκούς οργανισμούς τυποποίησης να καταρτίσουν εναρμονισμένα πρότυπα με σκοπό να δημιουργηθούν χρήσιμες παράμετροι για τη συμμόρφωση προς τις βασικές απαιτήσεις. Μια ρυθμιστική επιτροπή, απαρτιζόμενη από τους αντιπροσώπους των κρατών μελών και της Επιτροπής, θα καθορίσει τις ειδικές απαιτήσεις διαλειτουργικότητας που θα αφορούν τα χαρακτηριστικά των διατροπικών μονάδων φόρτωσης που είναι αναγκαία για τη χρήση των μονάδων αυτών σε πολλούς τρόπους μεταφοράς. Οι διαδικασίες περιοδικού ελέγχου των UCI θα εγγυώνται τη συνεχή ανταπόκρισή τους στις απαιτήσεις αυτές. Το προβλεπόμενο σύστημα αποβλέπει λοιπόν σε:

* Εξασφάλιση ικανοποιητικού επιπέδου συντήρησης όλων των UCI που χρησιμοποιούνται στην Ευρώπη, ανεξάρτητα από την ημερομηνία έναρξης χρήσης τους.

* Διευκόλυνση των εργασιών μεταφόρτωσης μεταξύ τρόπων μεταφοράς με την εναρμόνιση ορισμένων χαρακτηριστικών των στοιχείων διακίνησης και στοιβασίας των UCI. Η οδηγία καθιστά υποχρεωτική την τήρηση των απαιτήσεων για όλες τις UCI που θα αρχίσουν να χρησιμοποιούνται 24 μήνες μετά την προθεσμία που προβλέπεται για τη μεταφορά της οδηγίας στο δίκαιο των κρατών μελών.

* Εφοδιασμό των νέων UCI με τα καλύτερα αντιπαρεισφρητικά συστήματα που υπάρχουν, ανάλογα με την εξέλιξη της τεχνικής.

* Καθορισμό της UECI, η οποία θα συνδυάζει τα πλεονεκτήματα του εμπορευματοκιβωτίου και του ανταλλασσόμενου αμαξώματος και θα ανταποκρίνεται στις απαιτήσεις, στις διαδικασίες αξιολόγησης της συμμόρφωσης και περιοδικού ελέγχου που θα ισχύουν για κάθε νέα UCI. Η οδηγία δεν καθιστά υποχρεωτική τη χρήση της.

Μια προθεσμία τριών ετών από αποδοχή της εντολής που θα διαβιβάσει η Ευρωπαϊκή Επιτροπή στους ευρωπαϊκούς οργανισμούς τυποποίησης θα αρκέσει για να εκπονηθούν σχεδόν όλα τα εναρμονισμένα πρότυπα.

Μια προθεσμία δύο ετών, από την έναρξη των εργασιών της ρυθμιστικής επιτροπής που προβλέπει η οδηγία, θα αρκέσει για να καθορισθούν οι ειδικές απαιτήσεις διαλειτουργικότητας.

Οι προδιαγραφές για τα αντιπαρεισφρητικά συστήματα είναι από τη φύση τους εξελικτικού χαρακτήρα.

5. Το προβλημα τησ ποικιλομορφιασ των τεχνικων χαρακτηριστικων

1. Για να γίνουν ελκυστικές οι πολυτροπικές μεταφορές, πρέπει να είναι εύκολες και να ανταποκρίνονται στις ανάγκες των χρηστών. Πρέπει να προσφέρουν τουλάχιστον τα ίδια πλεονεκτήματα με τις αποκλειστικά οδικές μεταφορές. Η αλληλοσυμπλήρωση των διαφόρων τρόπων μεταφοράς πρέπει να ενισχυθεί και να συνδυασθούν τα πλεονεκτήματά τους στις αλυσίδες εφοδιασμού από πόρτα σε πόρτα. Οι ανταλλαγές μεταξύ τρόπων μεταφοράς πρέπει να γίνονται χωρίς διακοπή και να προσφέρουν υψηλό επίπεδο διαλειτουργικότητας. Η ποικιλομορφία των UCI καθιστά σύνθετες τις μεταφορτώσεις.

2. Τα εμπορευματοκιβώτια που συνήθως χρησιμοποιούνται στην Ευρώπη (20 και 40 ποδών) είναι σύμφωνα με τα πρότυπα του Διεθνούς Οργανισμού Τυποποίησης (ISO). Κυκλοφορούν όμως και άλλα εμπορευματοκιβώτια με διαφορετικά τεχνικά χαρακτηριστικά (πλάτος, ύψος, κατασκευή, κ.λ.π.). Τα εμπορευματοκιβώτια αυτά μπορούν εν γένει να χρησιμοποιούνται και στους τέσσερις τρόπους μεταφοράς. Μπορούν να στοιβάζονται συνήθως το ένα επάνω στο άλλο και να σηκώνονται με γερανούς. Ωστόσο, δεν προσφέρουν πάντοτε βέλτιστη χωρητικότητα φόρτωσης για τις παλέτες ISO [9] ή δεν μπορούν να προσαρμοσθούν πλήρως στις μέγιστες διαστάσεις που υπάρχουν στις χερσαίες μεταφορές. Αυτός είναι και ο λόγος για τον οποίο δεν χρησιμοποιούνται αρκετά στις οδικές και τις σιδηροδρομικές μεταφορές στην Ευρώπη.

[9] Η τυποποίηση των παλετών οδήγησε σε κάποια εναρμόνιση των διαστάσεων και της συσκευασίας των προϊόντων που κυκλοφορούν στο διεθνές εμπόριο, έτσι ώστε να χρησιμοποιούνται πλήρως οι διαστάσεις αυτές.

3. Τα ανταλλασσόμενα αμαξώματα είναι σχεδιασμένα κυρίως για τις οδικές και τις σιδηροδρομικές μεταφορές. Επιτρέπουν καλή χρήση της χωρητικότητας στις οδικές και τις σιδηροδρομικές μεταφορές, δεν προσφέρουν όμως οικονομική λύση για την εσωτερική ναυσιπλοΐα ή τις θαλάσσιες μεταφορές. Συνήθως δεν είναι δυνατόν να στοιβαχτούν το ένα επάνω στο άλλο λόγω της μικρής ανθεκτικότητας των πλευρών τους, δεν είναι δυνατή η θαλάσσια μεταφορά τους και δεν είναι δυνατόν να σηκωθούν με γερανούς. Έχουν διάφορα χαρακτηριστικά και διαστάσεις. Η CEN έχει εκπονήσει ορισμένα ευρωπαϊκά πρότυπα για τα ανταλλασσόμενα αμαξώματα.

4. Η ποικιλία σχεδιασμού, διατάσεων και τεχνικών χαρακτηριστικών περιπλέκει τη διατροπικότητα και της στερεί τη διαλειτουργικότητα που θα επέτρεπαν οι UCI. Η διακίνηση είναι αργή διότι κάθε αμάξωμα πρέπει να αναγνωρισθεί χωριστά για να επιλεγεί η ανάλογη τεχνική. Τα ανυψωτικά μηχανήματα συχνά πρέπει να ρυθμίζονται ή να τροποποιούνται επί τούτου. Αυτό προκαλεί πρόσθετα άσκοπα έξοδα στην αλυσίδα μεταφοράς. Τα ανταλλασσόμενα αμαξώματα χρησιμοποιούνται μόνον στις οδικές ή σιδηροδρομικές μεταφορές (και, ορισμένα, στις μεταφορές Ro-Ro [10] μικρών αποστάσεων), ενώ τα εμπορευματοκιβώτια χρησιμοποιούνται κυρίως στις θαλάσσιες μεταφορές ή την εσωτερική ναυσιπλοΐα. Η κατάσταση αυτή δυσχεραίνει περισσότερο τις αποφάσεις για επενδύσεις στις UCI. Το μεταφορικό σύστημα δεν μπορεί να χρησιμοποιηθεί σε όλο του το δυναμικό και δεν μπορεί να εξασφαλισθεί διατροπικότητα χωρίς την ύπαρξη σημείων διακοπής.

[10] Ο όρος « Ro-Ro » (Roll-on-Roll-off) σημαίνει ότι ένα πλοίο επιτρέπει την κυλιόμενη επιβίβαση ή την αποβίβαση οδικών ή σιδηροδρομικών οχημάτων.

6. Η μεθοδοσ: εναρμονιση και τυποποιηση

5. Το θέμα είναι να λυθούν τρία προβλήματα:

- Η συνθετότητα των εργασιών διακίνησης και η έλλειψη διαλειτουργικότητας,

- Η ανυπαρξία βέλτιστων UCI που να μπορούν να χρησιμοποιηθούν σε όλους τους τρόπους μεταφοράς,

- Η ανάγκη να προβλεφθεί ένα ενιαίο ενισχυμένο σύστημα για τα χαρακτηριστικά των συγκεκριμένων μονάδων στα πεδία που προαναφέρθηκαν, καθώς σε ό,τι αφορά την ασφάλεια εμπορευμάτων και προσώπων.

6. Τα προβλήματα αυτά μπορούν να λυθούν με την εναρμόνιση ορισμένων χαρακτηριστικών των νέων UCI έτσι ώστε να καταστούν ασφαλέστερες και η διακίνησή τους να γίνεται με πιο ομοιόμορφο τρόπο και να εξασφαλισθεί έτσι καλύτερη διαλειτουργικότητα. Ο καθορισμός των χαρακτηριστικών και των επιδόσεων ενός νέου τύπου UCI: της UECI θα επιτρέψει να δημιουργηθεί μια νέα μονάδα που θα συνδυάζει τα πλεονεκτήματα των εμπορευματοκιβωτίων και των ανταλλασσόμενων αμαξωμάτων και θα πληροί ταυτόχρονα τις προδιαγραφές και τις απαιτήσεις που θα ισχύουν για τις νέες UCI. Η Επιτροπή θα αναθέσει στους ευρωπαϊκούς οργανισμούς τυποποίησης την κατάρτιση εναρμονισμένων προτύπων και θα εκδώσει, με τη συμμετοχή των κρατών μελών, τις ειδικές απαιτήσεις διαλειτουργικότητας οι οποίες θα είναι υποχρεωτικές μετά την έκδοσή τους.

6.1. Εναρμονισμένα χαρακτηριστικά διαλειτουργικότητας των UCI

7. Οι UCI παρουσιάζουν διαφορετικά χαρακτηριστικά. Η διακίνηση ορισμένων πρέπει να γίνεται από κάτω (παραδείγματος χάριν με περονοφόρα ανυψωτικά μηχανήματα).άλλων η διακίνηση μπορεί να γίνει από επάνω (παραδείγματος χάριν με γερανό). Οι στερεώσεις τους βρίσκονται σε διαφορετικά σημεία, όπως επίσης δεν είναι ίδια η ανθεκτικότητά τους. Τα προβλήματα αυτά μπορούν να λυθούν με την καθιέρωση κοινών εναρμονισμένων χαρακτηριστικών έτσι ώστε η διακίνηση να γίνει πιο ομοιόμορφη, να διευκολυνθεί η αποθήκευση και να γίνει αποτελεσματικότερη η στοιβασία τους στα μέσα μεταφοράς.

8. Η διακίνηση των μονάδων θα είναι πιο ομοιόμορφη εάν εναρμονισθεί η χωροθέτηση και ο σχεδιασμός των γωνιακών εξαρτημάτων, των ανοιγμάτων για τις αρτάνες και των υποδοχών για τις περόνες. Ορισμένοι εμπειρογνώμονες πιστεύουν ότι, εάν επιτευχθεί η ομοιομορφία αυτή, ο χρόνος διάρκειας των μεταφορτώσεων θα μειωθεί, κατά μέσο όρο, στο ήμισυ. Η εναρμόνιση των χαρακτηριστικών των ενδιάμεσων στηρίξεων, όπως των σημείων έδρασης, θα διευκόλυνε την αποθήκευση που μεσολαβεί μεταξύ μεταφορών. Ο κοινός καθορισμός των περιοχών που είναι αρκετά ανθεκτικές για να υποβαστάξουν τη μάζα της UCI κατά τη διάρκεια της μεταφοράς (περιοχές μετατόπισης του φορτίου) θα μειώσει τους κινδύνους πρόκλησης ζημιών και θα διευκόλυνε την τοποθέτηση της μονάδας. Η αποτελεσματική και ασφαλής στοιβασία των φορτίων στα οδικά οχήματα, τις σιδηροδρομικές άμαξες και τα πλοία θα μπορούσε άλλωστε να είναι πιο εύκολη εάν εναρμονισθούν οι διεπαφές με τα συστήματα στοιβασίας των φορτίων.

9. Ο ακριβής καθορισμός, σχεδιασμός και χωροθέτηση αυτών των εναρμονισμένων χαρακτηριστικών ποικίλλουν ανάλογα με τις συγκεκριμένες UCI, όπως επί παραδείγματι, ανάλογα με το μήκος τους και τη διάρθρωσή τους (αντίσταση των πλευρών, π.χ.). Η παρούσα οδηγία προβλέπει βασικές υποχρεωτικές απαιτήσεις, με βάση τις οποίες η Επιτροπή θα ζητήσει από τους ευρωπαϊκούς οργανισμούς τυποποίησης να καταρτίσουν εναρμονισμένα πρότυπα, ανά κλάση και κατηγορία UCI. Τα πρότυπα θα μπορούν να χρησιμοποιούνται από τους κατασκευαστές, οπότε στην περίπτωση αυτή τα προϊόντα τους θα τεκμαίρονται σύμφωνα προς τις βασικές απαιτήσεις. Ειδικές απαιτήσεις διαλειτουργικότητας θα καθοριστούν με τη διαδικασία της ρυθμιστικής επιτροπής.

10. Οι εναρμονισμένες UCI θα φέρουν σήμα CE, το οποίο θα βεβαιώνει τη συμμόρφωσή τους προς τις ισχύουσες απαιτήσεις και ένα ειδικό συμπληρωματικό σύμβολο το οποίο θα διευκολύνει την αναγνώρισή τους κατά τη διάρκεια των εργασιών διακίνησης.

11. Πάντως θα εξακολουθήσει να υπάρχει κάποια διαφοροποίηση, για τους εξής δύο λόγους:

- Από οικονομική άποψη, δεν είναι δυνατόν να απαιτηθεί να τροποποιηθούν ή να καταστούν σύμφωνες προς τα εναρμονισμένα χαρακτηριστικά οι υπάρχουσες UCI. Συνεπώς, θα υπάρχει κάποια διαφοροποίηση όσο κυκλοφορούν αυτές οι UCI. Οι παλαιές UCI προοδευτικά θα εκλείψουν πάντως από την αγορά (σε πέντε χρόνια κατά μέσο όρο τα λιγότερο ανθεκτικά ανταλλασσόμενα αμαξώματα και σε δέκα έως δέκα πέντε χρόνια τα πιο ανθεκτικά εμπορευματοκιβώτια).

- Δεν είναι δυνατόν επίσης να απαιτηθεί να είναι όλες οι UCI τόσο ανθεκτικές όσο ένα εμπορευματοκιβώτιο ISO που μπορεί να τοποθετηθεί σε στοίβες. Θα εξακολουθήσουν να υπάρχουν στην αγορά « ευαίσθητα » εμπορευματοκιβώτια και ανταλλασσόμενα αμαξώματα διότι η κατασκευή τους δεν κοστίζει πολύ και είναι κατάλληλα για ορισμένες χρήσεις (π.χ. όταν δεν πρόκειται να μεταφερθούν δια θαλάσσης).

6.2. Τυποποιημένη ευρωπαϊκή διατροπική μονάδα φόρτωσης (UECI)

12. Μια UECI πρέπει να συνδυάζει τα πλεονεκτήματα των εμπορευματοκιβωτίων (δυνατότητα στοιβασίας και ανύψωσής τους από επάνω, δυνατότητα μεταφοράς τους δια θαλάσσης) και των ανταλλασσόμενων αμαξωμάτων, ιδίως το μεγαλύτερο πλάτος τους. Για να εξασφαλισθεί μέγιστη διατροπικότητα, μια UECI πρέπει να είναι δυνατόν να μεταφέρεται ελεύθερα με όλα τα μέσα μεταφοράς και η μεταφόρτωσή της να είναι εύκολη. Μια UECI πρέπει να είναι ένα πολυδύναμο κιβώτιο για ξηρό εμπόρευμα το οποίο θα ανοίγει από το ένα άκρο, τη μια πλευρά ή από την οροφή.

13. Επειδή δεν υπάρχουν σήμερα αρκετές UCI αυτού του τύπου, η παρούσα οδηγία προβλέπει απαιτήσεις βασικές και ειδικές διαλειτουργικότητας προς το σκοπό αυτό. Με βάση τις βασικές απαιτήσεις των εναρμονισμένων προτύπων θα καταρτισθούν στη συνέχεια σχέδια προδιαγραφών από τους ευρωπαϊκούς οργανισμούς τυποποίησης κατ'αίτησιν της Επιτροπής. Έχουν ήδη γίνει πολλά προς αυτή την κατεύθυνση, τόσο στην CEN όσο και στο πλαίσιο της ΕΤΑ [11]. Η παρούσα πρόταση βασίζεται πλήρως στις εργασίες της CEN και στην έρευνα UTI-NORM [12], οι οποίες μπορούν να αποτελέσουν το υπόβαθρο των εναρμονισμένων προτύπων και των ειδικών απαιτήσεων διαλειτουργικότητας για τις εσωτερικές διαστάσεις των UECI :

[11] ΕΤΑ :έρευνα και τεχνολογική ανάπτυξη.

[12] Η έρευνα UTI-NORM, η οποία χρηματοδοτείται εξ ολοκλήρου από την Επιτροπή με 179 000 EUR, φέρει αριθμό αναφοράς JC-98-RS.5039. Με την έρευνα αυτή έγινε απογραφή και εντοπίσθηκαν οι μελλοντικές ανάγκες σε ό,τι αφορά την τυποποίηση των UCI. Η έρευνα διεξάχθηκε από το BIC (Διεθνές Γραφείο Εμπορευματοκιβωτίων και Διατροπικών Μεταφορών), την UIRR (Διεθνής Ένωση Εταιρειών Συνδυασμένων Σιδηροδρομικών/Οδικών Μεταφορών), ένα γερμανικό γραφείο συμβούλων (Hannoversche Konsulding fόr Verkehrswesen, Transporttechnik und elektronische Datenverarbeitung) και μια βρετανική επιχείρηση (Three Quays Marine Services Ltd).

- μήκος : υπάρχουν δύο διαφορετικές εκδοχές. Η μακρά, η οποία θα επιτρέπει, ως προς το μήκος της UECI, τη φόρτωση 11 μονάδων 1,2 m με τα περιθώρια χειρισμού που χρειάζονται ενδεχομένως. Η βραχεία, η οποία θα επιτρέπει τη φόρτωση έξι τέτοιων μονάδων με τις ίδιες προϋποθέσεις. Η πρώτη επιλέγεται ως βέλτιστη για τις παλέτες ISO και για το μέγιστο επιτρεπόμενο μήκος στις οδικές μεταφορές. Η δεύτερη επιλέγεται διότι προσεγγίζει το μέγιστο που μπορεί να μεταφερθεί ανά ζεύγη με οδικούς συρμούς χωρίς να χρειάζονται ειδικά οχήματα (όπως βραχέα συστήματα ζεύξης). Οι δύο εκδοχές είναι επίσης κατάλληλες για τις σιδηροδρομικές μεταφορές, την εσωτερική ναυσιπλοΐα και τις θαλάσσιες μεταφορές.

- πλάτος : πρέπει να επιτρέπει τη φόρτωση τριών παλετών της μιας δίπλα στην άλλη, δηλαδή 3 φορές 800 mm ή δύο παλετών κατά το μήκος τους, δηλαδή 2 φορές 1 200 mm, συν το αναγκαίο περιθώριο χειρισμού, χωρίς υπέρβαση των 2 550 mm, μέγιστου επιτρεπόμενου πλάτους στις οδικές μεταφορές.

- ύψος : το ύψος που επιλέχθηκε είναι 2 670 mm, διότι τα ανταλλασσόμενα αμαξώματα έχουν εν γένει ύψος 2 670 mm [13]. Eίναι μεγαλύτερο από τα τυποποιημένα ύψη των εμπορευματοκιβωτίων ISO 668 και 650 της σειράς 1 (2 438 mm και 2 591 mm), και προσφέρει περισσότερο χώρο. Eξάλλου, μια τέτοια μονάδα μπορεί να χρησιμοποιηθεί και στις σιδηροδρομικές γραμμές μεγάλων αποστάσεων με άμαξες τυποποιημένου ύψους.

[13] Βλ. COST 339 - μικρά εμπορευματοκιβώτια, σημείο 5.2.4 της τελικής έκθεσης, 2001.

14. Κάθε προσπάθεια τυποποίησης έχει τις δυσκολίες της και τους περιορισμούς της. Τα προβλήματα που θα μπορούσαν να προκύψουν από τις διαστάσεις των UECI είναι τα εξής :

* μήκος :

- Στα πλοία και τις φορτηγίδες κυψελοειδούς δομής, πρέπει να αναπροσαρμοσθεί το μήκος των σιδηροτροχιών καθοδήγησης, γεγονός που έχει επιφέρει οριακό επακόλουθο κόστος. Σε ορισμένες περιπτώσεις, όταν τα πλοία σχεδιάζονται για ορισμένα μήκη εμπορευματοκιβωτίων, οι απαιτήσεις που αφορούν τη δομή τους μπορούν να οδηγήσουν σε λιγότερο καλή εκμετάλλευση του χώρου φόρτωσης.

- Η μακρά UECI δεν θα επιτρέπει πλήρη εκμετάλλευση της χωρητικότητας των σημερινών τυποποιημένων σιδηροδρομικών αμαξών.

* πλάτος :

- Ένα εξωτερικό πλάτος άνω των 2 500 mm θα μπορούσε να δημιουργήσει προβλήματα, π.χ. σε ορισμένα πλοία κυψελοειδούς δομής, των οποίων οι κυψέλες δεν έχουν πλάτος μεγαλύτερο των 2 500 mm, πράγμα που θα απαιτούσε αναπροσαρμογή των σιδηροτροχιών καθοδήγησης. Θα μπορούσε να δημιουργηθεί απώλεια χώρου φόρτωσης σε ορισμένα πλοία της εσωτερικής ναυσιπλοΐας, και ιδίως σε εκείνα όπου προβλέπεται η φόρτωση τεσσάρων εμπορευματοκιβωτίων ISO το ένα δίπλα στο άλλο χωρίς περιθώριο. Ωστόσο, ορισμένα πλοία επιτρέπουν ήδη τη φόρτωση εμπορευματοκιβωτίων όχι ISO πλάτους 8 ποδών και 6 ιντσών (περίπου 2,59 m).

* ύψος :

- Το σιδηροδρομικό περιτύπωμα στο Ηνωμένο Βασίλειο δεν επιτρέπει ύψος μεγαλύτερο των 2 540 mm για τις UCI.

15. Η σοβαρότητα αυτών των ενδεχόμενων προβλημάτων δεν πρέπει να θεωρείται απόλυτη. Όντως, στις σιδηροδρομικές μεταφορές, οι βραχείες UECI θα επέτρεπαν καλύτερη εκμετάλλευση της χωρητικότητας των αμαξών. Στο Ηνωμένο Βασίλειο, πολλές σημαντικές σιδηροδρομικές γραμμές που εξυπηρετούν τη σήραγγα της Μάγχης έχουν περιτύπωμα που επιτρέπει για τις UCI ύψος 2 670 mm, με ύψος του χαμηλού δαπέδου της άμαξας 1 045 mm. Στην εσωτερική ναυσιπλοΐα ή τις θαλάσσιες μεταφορές, πρέπει να σημειωθεί ότι ήδη γίνεται ενίοτε αναπροσαρμογή των σιδηροτροχιών καθοδήγησης.

16. Το κύριο ζήτημα παραμένει η δυνατότητα καλύτερης εκμετάλλευσης της χωρητικότητας των UECI από εκείνην των εμπορευματοκιβωτίων ISO για τη μεταφορά τυποποιημένων παλετών. Σε μια πρώτη προσέγγιση, οι καλύτερες επιδόσεις των UECI συνοψίζονται ως εξής :

* Ποσοστό φόρτωσης μιας μακράς UECI με ευρω-παλέτες έως 32% υψηλότερο από ένα εμπορευματοκιβώτιο ISO 40 ποδών.

* Ποσοστό φόρτωσης μιας βραχείας UECI με ευρω-παλέτες έως 63% υψηλότερο από ένα εμπορευματοκιβώτιο ISO 20 ποδών.

17. Στην παρούσα αιτιολογική έκθεση επισυνάπτονται συγκριτικός πίνακας και σχήματα που δείχνουν τη χρήση της διαθέσιμης επιφάνειας στις οκτώ περιπτώσεις που προαναφέρθηκαν.

18. Βασιζόμενη στα διαθέσιμα δεδομένα, η Επιτροπή υπολογίζει σε περίπου 25 % [14] τη μείωση του αριθμού οδικών οχημάτων που θα απαιτούνται για τη μεταφορά της ίδιας ποσότητας εμπορευμάτων εάν υποτεθεί ότι όλες οι UCI, υπό πλήρες φορτίο, αντικατασταθούν από UECI υπό πλήρες φορτίο.

[14] Βλ. υπολογισμούς και σενάρια στο παράρτημα της αιτιολογικής έκθεσης.

19. Η UECI, για να είναι ενδιαφέρουσα για τις θαλάσσιες μεταφορές μικρών αποστάσεων και την εσωτερική ναυσιπλοΐα, πρέπει να είναι δυνατόν να στοιβάζεται η μια επάνω στην άλλη. Στα οχηματαγωγά πλοία, η εκμετάλλευση της χωρητικότητας μπορεί να γίνει οικονομικότερη εάν μπορούν να μεταφέρονται τουλάχιστον δύο μονάδες η μια επάνω στην άλλη. Στα πλοία Lo-Lo [15] χρησιμοποιείται υψηλότερη στοιβασία (έως 6 μονάδες σφηνωμένες υπό πλήρες φορτίο). Επίσης, για την προσωρινή αποθήκευση σε τερματικούς σταθμούς και λιμένες, η δυνατότητα στοιβασίας των UECI η μια επάνω στην άλλη προσφέρει σαφή οικονομικά πλεονεκτήματα για την εκμετάλλευση του διαθέσιμου χώρου. Όπως δείχνει το σχέδιο προτύπου prEN 13853, μια βραχεία UECI μπορεί να προσφέρει δυνατότητα στοιβασίας αντίστοιχη με εκείνην ενός εμπορευματοκιβωτίου ISO 20 ποδών. Για τις μακρές UECI πρέπει να βρεθεί αποδεκτή συμβιβαστική λύση μεταξύ δυνατότητας στοιβασίας και απόβαρου. Για το λόγο αυτό στις βασικές απαιτήσεις του παραρτήματος II προβλέπεται στοιβασία σε τέσσερα επίπεδα UECI υπό πλήρες φορτίο, έτσι ώστε να μπορούν να μεταφερθούν δια θαλάσσης.

[15] « Lift on lift off » σημαίνει ότι οι διατροπικές μονάδες φόρτωσης φορτώνονται με ανυψωτικά μηχανήματα.

20. Υπό συγκρίσιμους όρους παραγωγής, οι UECI ίσως αποδειχθούν πιο δαπανηρές από τα εμπορευματοκιβώτια (λόγω της μεγαλύτερης διαθέσιμης επιφάνειας) και από τα ανταλλασσόμενα αμαξώματα, λόγω της ενίσχυσης των πλευρών που πιθανώς θα χρειασθεί για τη στοιβασία τους καθ'ύψος. Πάντως, η μεγαλύτερη χωρητικότητα των UECI έναντι των εμπορευματοκιβωτίων θα αντισταθμίσει σε μεγάλο βαθμό το υψηλό κόστος. Έναντι των ανταλλασσόμενων αμαξωμάτων, το ενδιαφέρον που παρουσιάζει η χρήση των UECI έγκειται στη μείωση του κόστους αποθήκευσης, ακόμη και του κόστους μεταφοράς όταν το μέγεθός τους επιτρέπει την καθ'ύψος στοιβασία τους κατά τη μεταφορά.

21. Ωστόσο, το κόστος μιας UECI θα εξαρτηθεί από τον αριθμό των παραγόμενων μονάδων, και άρα από την επιτυχία αυτής της πρωτοβουλίας. Η ποικιλομορφία των ανταλλασσόμενων αμαξωμάτων είναι απαγορευτική για την παραγωγή τους σε μεγάλες σειρές, και επομένως η εφικτή οικονομία κλίμακας θα αντισταθμίσει το επιπλέον κόστος που θα προκύψει από την ενίσχυση των πλευρών τους.

22. Οι βασικές απαιτήσεις του παραρτήματος II περιέχουν τα χαρακτηριστικά και τις επιδόσεις που πρέπει να παρουσιάζει μια UECI, η οποία πρέπει επίσης να ανταποκρίνεται στα εναρμονισμένα κριτήρια του παραρτήματος I, τα οποία θα ισχύουν για όλες τις νέες UCI.

23. Η UECI θα φέρει σήμα CE που θα δείχνει τη συμμόρφωσή της προς τις απαιτήσεις και ειδική σήμανση που θα επιτρέπει την εύκολη αναγνώρισή της. Το σήμα αυτό θα τοποθετείται σύμφωνα με τις διαδικασίες και τις διατάξεις που προβλέπονται στο άρθρο 8 και στα παραρτήματα IV και VII της παρούσας οδηγίας.

24. Η χρήση της UECI δεν θα είναι υποχρεωτική. Εναπόκειται στους ευρωπαίους επαγγελματίες να διαπιστώσουν τα πλεονεκτήματά της.

Το ιστορικό των εμπορευματοκιβωτίων ISO αφήνει να εννοηθεί ότι μια τέτοια UECI μπορεί να ανατρέψει, μακροπρόθεσμα, τα δεδομένα εφοδιαστικής και μεταφορών στην Ευρώπη. Στις διαστάσεις που υιοθετήθηκαν το 1964 για τη σειρά I (η μόνη που τελικά δημιουργήθηκε και ισχύει ακόμη) δεν είχαν ληφθεί υπόψη οι εργασίες τυποποίησης των μονάδων φόρτωσης (παλετών) το 1947 που κατέληξαν σε δύο μέτρα : 800 mm x 1200 mm και 1000 mm x 1200 mm. Οι εργασίες αυτές προέβλεπαν ακόμη τη δυνατότητα υιοθέτησης, μόλις θα το επέτρεπαν οι εσωτερικές διαστάσεις των νέων εμπορευματοκιβωτίων, ενός μέτρου 1200 mm x 1200 mm. Αυτές οι τρεις διαστάσεις παλετών απορρέουν από την υιοθέτηση του βασικού μέτρου συσκευασίας (400 mm x 600 mm) το οποίο επηρέασε τις διατάσεις των επίπλων και ιδίως των ηλεκτρικών οικιακών συσκευών.

25. Τα ονομαστικά μήκη που υιοθετήθηκαν απέκλεισαν από το πρότυπο τις μονάδες που αποτελούσαν το βασικό στοιχείο του παγκόσμιου στόλου της εποχής και ο οποίος ανήκε σε επιχειρήσεις των Ηνωμένων Πολιτειών. Aναφέρεται ως παράδειγμα η SEA LAND, η οποία διέθετε ακόμη το 1978 στόλο εμπορευματοκιβωτίων 35 ποδών ισοδύναμο προς 55 000 EVP [16].

[16] EVP : ισοδύναμο είκοσι ποδών, μονάδα μέτρησης που αντιστοιχεί σε ένα εμπορευματοκιβώτιο ISO μήκους 20 ποδών (6,10 m), η οποία χρησιμοποιείται για να εκφρασθεί η χωρητικότητα ή η ροή μεταφοράς.

26. Παρά τις δύο αυτές δυσκολίες, ο παγκόσμιος στόλος εμπορευματοκιβωτίων έφθασε από 0,5 σε 14,3 εκατ. EVP από τα μέσα της δεκαετίας του '70 έως τα μέσα της δεκαετίας του 2000. Τα τελευταία πέντε χρόνια, ο ετήσιος ρυθμός αύξησης είναι 9 %. Η επιτυχία του προτύπου ISO οφείλεται κυρίως στις προσπάθειες προώθησης και τις επενδύσεις των εφοπλιστών και των εταιρειών ναύλωσης. Η τυποποίηση προσέφερε ένα συνολικό και σταθερό πλαίσιο που διευκόλυνε τη λήψη αποφάσεων για επενδύσεις.

6.3. Ασφάλεια των UCI

27. Η ασφάλεια των μεταφορών και του υλικού είναι ένας από τους κύριους στόχους της κοινοτικής πολιτικής μεταφορών. Πρέπει επομένως οι UCI που χρησιμοποιούνται στην Ευρώπη να πληρούν αυστηρές απαιτήσεις ασφαλείας. Για να αποτραπεί κάθε κίνδυνος, πρέπει να συντηρούνται αποτελεσματικά και να υποβάλλονται σε περιοδικούς ελέγχους.

28. Το Συμβούλιο συνέστησε το 1979 [17] στα κράτη μέλη να επικυρώσουν τη διεθνή σύμβαση των Ηνωμένων Εθνών για την ασφάλεια των εμπορευματοκιβωτίων (CSC), η οποία εκδόθηκε στις 2 Δεκεμβρίου 1972 στη Γενεύη. Η αρχική σύμβαση είχε επικυρωθεί από τα περισσότερα κράτη μέλη, οι τελευταίες όμως τροποποιήσεις της του 1993 δεν έχουν τεθεί σε ισχύ.

[17] Σύσταση του Συμβουλίου, της 15ης Μαΐου 1979, για την επικύρωση της διεθνούς σύμβασης για την ασφάλεια των εμπορευματοκιβωτίων (CSC), ΕΕ L 125 της 22.5.1979, σ. 18.

29. Η σύμβαση αποτελεί ένα διεθνές νομοθέτημα που αποσκοπεί στη διατήρηση υψηλού επιπέδου ασφαλείας για τη ζωή του ανθρώπου κατά τη μεταφορά και τη διακίνηση εμπορευματοκιβωτίων, προβλέποντας αποδεκτές εν γένει διαδικασίες δοκιμών και αντίστοιχες απαιτήσεις αντοχής. Διευκολύνει επίσης τις διεθνείς μεταφορές εμπορευματοκιβωτίων προδιαγράφοντας διεθνείς και ενιαίους κανόνες ασφαλείας, ισότιμης ισχύος για όλους τους τρόπους μεταφοράς.

30. Η οδηγία προβλέπει διατάξεις όσον αφορά τη συντήρηση και τους περιοδικούς ελέγχους, τόσο για τις διεθνείς μεταφορές όσο και τις εθνικές μεταφορές. Αυτές οι απαιτήσεις δεν είναι σε αντίθεση με τις διατάξεις της CSC, οι οποίες καλύπτουν το ίδιο θέμα, έτσι ώστε να αποφευχθούν ασυμβατότητες με τις διεθνείς υποχρεώσεις των κρατών μελών.

31. Δεν υπάρχει κανένας λόγος να εξαιρεθούν από την υποχρέωση συντήρησης και περιοδικού ελέγχου οι UCI και οι UΕCI που θα έχουν κατασκευασθεί πριν την έναρξη εφαρμογής της οδηγίας. Συνεπώς, οι υποχρεώσεις αυτές θα καλύπτουν όλες τις UCI που θα κυκλοφορούν στην Κοινότητα.

32. Η οδηγία δεν επιβάλλει στα κράτη μέλη να υπογράψουν ή να αποδεχθούν την CSC, καθόσον ενσωματώνει τις απαιτήσεις ασφαλείας και το πλαίσιο των περιοδικών ελέγχων.

33. Σήμερα, η ασφάλεια των μεταφορών είναι πλέον καίριο στοιχείο. Κάθε νέα UCI πρέπει να διαθέτει συστήματα συναγερμού σε περίπτωση διείσδυσης, και ιδίως ηλεκτρονική ασφάλιση, ανταποκρινόμενα στην υπάρχουσα τεχνολογία.

6.4. Διαδικασίες αξιολόγησης της συμμόρφωσης των UCI και περιοδικοί έλεγχοι

34. Η οδηγία προβλέπει διαδικασίες αξιολόγησης της συμμόρφωσης των UCI και των UECI προς τις ισχύουσες απαιτήσεις σύμφωνα με την απόφαση 93/465 [18] του Συμβουλίου. Οι διαδικασίες αξιολόγησης της συμμόρφωσης και οι περιοδικοί έλεγχοι των UCI θα διέπονται από τις ίδιες αρχές.

[18] Απόφαση 93/465 του Συμβουλίου της 22ας Ιουλίου 1993 για τις ενότητες που αφορούν τις διάφορες φάσεις των διαδικασιών αξιολόγησης της συμμόρφωσης και τους κανόνες επίθεσης και χρήσης της σήμανσης συμμόρφωσης "CE" που προορίζονται να χρησιμοποιηθούν στις οδηγίες τεχνικής εναρμόνισης ΕΕ L220 της 30ής Αυγούστου 1993.

35. Το σήμα βεβαίωσης της συμμόρφωσης CΕ προς τις απαιτήσεις εφαρμόζεται στις UCI σύμφωνα με την απόφαση 93/465/EK που προαναφέρθηκε.

36. Στις ενότητες αξιολόγησης και περιοδικού ελέγχου (παραρτήματα IV και V) λαμβάνονται υπόψη οι διεθνείς υποχρεώσεις των κρατών μελών, και ιδίως εκείνες που απορρέουν από τη σύμβαση CSC. Επίσης, λαμβάνεται υπόψη το γεγονός ότι η συμμόρφωση αυτή συνδέεται κυρίως με το πεδίο χρήσης των μονάδων, προκειμένου να εξασφαλισθεί διαλειτουργικότητα στις μεταφορές και όχι μόνον η ελεύθερη κυκλοφορία στην κοινοτική αγορά.

7. Περιεχομενο τησ προτασησ οδηγιασ

Άρθρο 1: το άρθρο εξαγγέλλει τον καθορισμό απαιτήσεων που πρέπει να τηρούνται, των διαδικασιών αξιολόγησης της συμμόρφωσης προς τις απαιτήσεις αυτές και περιοδικού ελέγχου και προβλέπει την κατάρτιση εναρμονισμένων προτύπων.

Άρθρο 2: το άρθρο καθορίζει το πεδίο εφαρμογής της οδηγίας, δηλαδή τις UCI και τις UECI. Οι αερομεταφορές αποκλείονται του πεδίου εφαρμογής.

Άρθρο 3: το άρθρο δίδει τους ορισμούς μερικών όρων που χρησιμοποιούνται στην οδηγία.

Άρθρο 4: το άρθρο προβλέπει την αξιολόγηση της συμμόρφωσης των UCI και των UECI προς τις απαιτήσεις, καθώς και τη σήμανση CE και τις διαδικασίες αξιολόγησης της συμμόρφωσης.

Άρθρο 5: το άρθρο προβλέπει τις διατάξεις για την ελεύθερη κυκλοφορία των UCI και των UECI, τους περιορισμούς της και ρήτρες διασφάλισης.

Άρθρο 6: το άρθρο προβλέπει την υποχρέωση των κρατών μελών να εξασφαλίζουν ότι οι UCI και οι UECI δεν θέτουν σε κίνδυνο την υγεία, την ασφάλεια των προσώπων και, ενδεχομένως, των οικόσιτων ζώων και των αγαθών. Προβλέπει επίσης το δικαίωμα παρουσίασης των UCI και UECI που δεν είναι σύμφωνες προς την οδηγία σε εμπορικές εκθέσεις και παρεμφερείς εκδηλώσεις, με κατάλληλους τρόπους.

Άρθρο 7: το άρθρο καθορίζει τις διαδικασίες σχετικά με την υποχρέωση συντήρησης και περιοδικού ελέγχου.

Άρθρο 8: το άρθρο αφορά την σήμανση CΕ, τους τρόπους τοποθέτησής της, την υποχρέωση να αποφεύγεται η σύγχυση με άλλα σύμβολα και τις διατάξεις για την αντικανονική τοποθέτηση της σήμανσης. Αφορά επίσης την τοποθέτηση χωριστού συμβόλου για τις UCI και τις UECI και την τοποθέτηση των ειδικών συμβόλων περιοδικού ελέγχου.

Άρθρο 9: το άρθρο αφορά το καθεστώς εφαρμογής των βασικών και των ειδικών απαιτήσεων διαλειτουργικότητας και των εναρμονισμένων προτύπων, καθώς και τη διαδικασία δημοσίευσης στην Επίσημη Εφημερίδα της Ευρωπαϊκής Ένωσης. Αφορά επίσης την αναθεώρηση των εναρμονισμένων προτύπων και τη διαδικασία σε περίπτωση που αυτά δεν πληρούν εξ ολοκλήρου τις απαιτήσεις.

Άρθρο 10: το άρθρο αφορά τους εγκεκριμένους ή κοινοποιημένους οργανισμούς που θα ορίσουν τα κράτη μέλη για να φέρουν σε πέρας τις διαδικασίες αξιολόγησης της συμμόρφωσης προς τις απαιτήσεις και τους περιοδικούς ελέγχους των UCI και των UECI.

Άρθρο 11: το άρθρο προβλέπει τη διαδικασία τροποποίησης των παραρτημάτων Ι και ΙΙ της οδηγίας.

Άρθρο 12: Λόγω του πρωτίστως κανονιστικού χαρακτήρα των αρμοδιοτήτων της Επιτροπής, το άρθρο προβλέπει ρυθμιστική επιτροπή για την εφαρμογή της οδηγίας, σύμφωνα με την απόφαση 99/468/EK του Συμβουλίου, και τις αρμοδιότητές της.

Άρθρο 13: το άρθρο αφορά την υποχρέωση των κρατών μελών να προβλέπουν κυρώσεις σε περίπτωση μη συμμόρφωσης προς τις διατάξεις της οδηγίας, όπως είναι ένα παράνομο σήμα ή η μη καλή συντήρηση των UCI. Οι κυρώσεις πρέπει να είναι αποτελεσματικές, αναλογικές και αποτρεπτικές.

Άρθρο 14: το άρθρο καθορίζει τη μέγιστη προθεσμία μεταφοράς της οδηγίας στο εθνικό δίκαιο από τα κράτη μέλη και την υποχρέωσή τους να ενημερώσουν επ'αυτού αμέσως την Επιτροπή. Καθορίζει επίσης την ημερομηνία έναρξης εφαρμογής της οδηγίας.

Παράρτημα της αιτιολογικής έκθεσης

A - Υπολογισμοί καθορισμού των ΩΦΕΛΙΜΩΝ διαστάσεων των UECI

Παραδοχές υπολογισμού

* Οι UECI πρέπει να διαθέτουν εσωτερικό πλάτος που να επιτρέπει την τοποθέτηση δύο ευρωπαλετών τη μια δίπλα στην άλλη κατά μήκος (2 x 1,2 m), ή 3 ευρωπαλετών κατά πλάτος (3 x 0,8 m), με αρκετό περιθώριο χειρισμού.

* Σε μια πρώτη προσέγγιση την οποία θα πρέπει να επεξεργασθεί ολοκληρωμένα η CEN, για τις UECI που φορτώνονται από την πίσω πλευρά, θα εξετασθεί η περίπτωση αρμολόγησης των παλετών υπό την έννοια του μήκους της UECI, για να μειωθούν οι κίνδυνοι αστάθειας της φόρτωσης.

* Η μακρά UECI δεν πρέπει να έχει εξωτερικό μήκος άνω των 13,6 m, η δε βραχεία UECI δεν πρέπει να έχει εξωτερικό μήκος άνω των 7,82 m.

* Το εσωτερικό πλάτος των εμπορευματοκιβωτίων ISO, το οποίο είναι 2,33 m, επιτρέπει τη φόρτωση δύο σειρών παλετών, η μία κατά μήκος, η άλλη κατά πλάτος.

Μακρές UECI

Περίπτωση ευρωπαλετών (1,2 m x 0,8 m) τοποθετούμενων ανά δύο κατά μέτωπο

Ένα εξωτερικό μήκος 13,6 m ισοδυναμεί με 17 φορές το 0,8 m. Οι πλευρές δεν μπορούν να έχουν όμως μηδενικό πάχος. Πρέπει λοιπόν να περιορισθεί σε 16 ο αριθμός των παλετών ανά σειρά.

Άρα το αναγκαίο ωφέλιμο μήκος θα είναι 12,8 m για τη μεταφορά 32 ευρωπαλετών.

Περίπτωση ευρωπαλετών (1,2 m x 0,8 m) τοποθετούμενων ανά τρεις κατά μέτωπο

Ένα εξωτερικό μήκος 13,6 m ισοδυναμεί με 11,33 φορές το 1,2 m. Πρέπει λοιπόν να περιορισθεί σε 11 ο αριθμός των παλετών ανά σειρά.

Άρα το αναγκαίο ωφέλιμο μήκος θα είναι 13,2 m για τη μεταφορά 33 ευρωπαλετών.

Οι παλέτες ΗΒ (1,2 m x 1 m)

Μπορούν να τοποθετηθούν μόνον δύο κατά μέτωπο.

Ένα ωφέλιμο μήκος 13 m θα επιτρέπει τη μεταφορά 26 παλετών ΗΒ.

Συμπέρασμα

Το πιο ενδιαφέρον εσωτερικό μήκος είναι επομένως τα 13,2 m. Με αυτούς τους όρους, θα διατίθενται 400 mm για την εμπρός και την πίσω πλευρά. Aπό πρώτη άποψη, το περιθώριο αυτό αρκεί διότι τα εμπορευματοκιβώτια ISO αφήνουν μόνον 165 mm για όλες τις πλευρές.

Βραχείες UECI

Περίπτωση ευρωπαλετών (1,2 m x 0,8 m) τοποθετούμενων ανά δύο κατά μέτωπο

Ένα εξωτερικό μήκος 7,82 m ισοδυναμεί με 9,775 φορές το 0,8 m. Πρέπει λοιπόν να περιορισθεί σε 9 ο αριθμός των παλετών ανά σειρά.

Άρα το αναγκαίο ωφέλιμο μήκος θα είναι 7,2 m για τη μεταφορά 18 ευρωπαλετών.

Περίπτωση ευρωπαλετών (1,2 m x 0,8 m) τοποθετούμενων ανά τρεις κατά μέτωπο

Ένα εξωτερικό μήκος 7,82 m ισοδυναμεί με 6,52 φορές το 1,2 m. Πρέπει λοιπόν να περιορισθεί σε 6 ο αριθμός των παλετών ανά σειρά.

Άρα το αναγκαίο ωφέλιμο μήκος θα είναι 7,2 m για τη μεταφορά 18 ευρωπαλετών.

Οι παλέτες ΗΒ (1,2 m x 1 m)

Μπορούν να τοποθετηθούν μόνον δύο κατά μέτωπο.

Ένα ωφέλιμο μήκος 7 m θα επιτρέπει τη μεταφορά 14 παλετών ΗΒ.

Συμπέρασμα

Το πιο ενδιαφέρον εσωτερικό μήκος είναι επομένως τα 7,2 m. Με αυτούς τους όρους, θα υπάρχουν 620 mm για την εμπρός και πίσω πλευρά. Το περιθώριο αυτό, κανονικά, αρκεί διότι τα εμπορευματοκιβώτια ISO αφήνουν μόνον 108 mm για τις πλευρές αυτές.

Εμπορευματοκιβώτια ISO 40 ποδών : εσωτερικό μήκος 12 m

Πρώτη σειρά (η μεγαλύτερη διάσταση κατά πλάτος του εμπορευματοκιβωτίου) : 15 ευρωπαλέτες ή 12 παλέτες ΗΒ.

Δεύτερη σειρά : 10 παλέτες.

Σύνολο : 25 ευρωπαλέτες ή 22 παλέτες ΗΒ.

Εμπορευματοκιβώτια ISO 30 ποδών : εσωτερικό μήκος 8,931 m

Πρώτη σειρά (η μεγαλύτερη διάσταση κατά πλάτος του εμπορευματοκιβωτίου) : 11 ευρωπαλέτες ή 8 παλέτες ΗΒ.

Δεύτερη σειρά : 7 παλέτες.

Σύνολο : 19 ευρωπαλέτες ή 15 παλέτες ΗΒ.

Εμπορευματοκιβώτια ISO 20 ποδών : εσωτερικό μήκος 5,867 m

Πρώτη σειρά (η μεγαλύτερη διάσταση κατά πλάτος του εμπορευματοκιβωτίου) : 7 ευρωπαλέτες ή 5 παλέτες ΗΒ.

Δεύτερη σειρά : 4 παλέτες.

Σύνολο : 11 ευρωπαλέτες ή 9 παλέτες ΗΒ.

B - Σχήμα που δείχνει τη χρήση της χωρητικότητας των UECI και των εμπορευματοκιβωτίων

Μακρά UECI (ωφέλιμο μήκος 13,2 m)

Χρήση της εσωτερικής επιφανείας

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

ISO 40 ποδών

Διαστάσεις εμπορευματοκιβωτίου και παλετών

>ΘΕΣΗ ΠIΝΑΚΑ>

Χρήση της εσωτερικής επιφανείας

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Βραχεία UECI (ωφέλιμο μήκος 7,2 m)

Χρήση της εσωτερικής επιφανείας

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

ISO 20 ποδών

Διαστάσεις εμπορευματοκιβωτίου και παλετών

>ΘΕΣΗ ΠIΝΑΚΑ>

Χρήση της εσωτερικής επιφανείας

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Συγκριτικός πίνακας

>ΘΕΣΗ ΠIΝΑΚΑ>

Γ - Υπολογισμός του κέρδους σε οδικά οχήματα (εξυπηρέτηση λιμένων)

Τα χρησιμοποιούμενα δεδομένα είναι :

* Η σύνθεση του παγκόσμιου στόλου εμπορευματοκιβωτίων το 1999 (πηγή : AFNOR/H90B), μέρος του οποίου επιτρέπει να κατανεμηθεί σε EVP η χωρητικότητα των εμπορευματοκιβωτίων ανά τύπο : 37,18% για εκείνα των 20 ποδών, 0,1% των 30 ποδών, 61,22% των 40 ποδών και 1,5% των 45 ποδών.

* Το στατιστικό φυλλάδιο της ΓΔ Μεταφορών και Ενέργειας DG TREN, του 2000 και του 2001, το οποίο δίνει :

- Την κυκλοφορία ανά τρόπο χερσαίας εξυπηρέτησης των λιμένων, για τα εμπορευματοκιβώτια, σε EVP, το 1996 (πίνακας 3.4.15), ήτοι περίπου 16 413 000 EVP.

- Την οδική κυκλοφορία και άρα την εξέλιξή της από το 1996 έως το 1999.

Οι χρησιμοποιούμενες παραδοχές είναι οι εξής :

* Η εξέλιξη της οδικής εξυπηρέτησης των λιμένων, για τα εμπορευματοκιβώτια, μεταξύ 1996 και 1999 είναι ίδια με εκείνη της οδικής κυκλοφορίας, σε τονοχιλιόμετρα, τη δεδομένη περίοδο. Έτσι υπολογίζεται σε περίπου 18,78 εκατ. EVP η ποσότητα για την οποία χρησιμοποιήθηκαν οι οδικές μεταφορές για την εξυπηρέτηση των λιμένων το 1999.

* Η κατανομή της χωρητικότητας ανά τύπο εμπορευματοκιβωτίου είναι παρεμφερής, για την οδική εξυπηρέτηση των ευρωπαϊκών λιμένων, στην παγκόσμια κατανομή.

* Όλες οι UCI φορτώνονται στο μέγιστο της χωρητικότητάς τους, με ευρωπαλέτες ή παλέτες ΗΒ, χωρίς ανάμειξη των δύο τύπων.

* Τα εμπορευματοκιβώτια 20 και 30 ποδών υποκαθίστανται από βραχείες UECI, ενώ τα εμπορευματοκιβώτια 40 και 45 ποδών από μακρές UECI.

Υπολογισμοί για την οδική εξυπηρέτηση των λιμένων όσον αφορά τα εμπορευματοκιβώτια το 1999.

>ΘΕΣΗ ΠIΝΑΚΑ>

Δεδομένης της θεωρητικής χωρητικότητας των UECI σε παλέτες, μπορεί να προσδιορισθεί ο αριθμός των UECI κάθε αναγκαίου τύπου για τη μεταφορά των παλετών, αναλόγως του τύπου εμπορευματοκιβωτίου. Τα αποτελέσματα είναι διαφορετικά όταν πρόκειται για μεταφορά ευρωπαλετών ή παλετών ΗΒ. Για λόγους προνοίας, θα εξετασθεί η δυσμενέστερη περίπτωση, δηλαδή ο μεγαλύτερος από τους δύο αριθμούς UECI που προκύπτουν από τους υπολογισμούς.

>ΘΕΣΗ ΠIΝΑΚΑ>

Ο αριθμός των αναγκαίων διατροπικών μονάδων φόρτωσης θα μειωθεί από 12.868.682 σε 9 491 467, δηλαδή μείωση κατά 3.377.215. Αυτή η κατά 26 % περίπου μείωση των διατροπικών μονάδων φόρτωσης θα οδηγήσει σε ίδιο ποσοστό μείωσης του αριθμού αναγκαίων οδικών οχημάτων για τον ίδιο αριθμό μεταφερόμενων τονοχιλιομέτρων. Όντως, είναι πιθανό να μην κυμανθεί σημαντικά η σύνθεση των οδικών συρμών.

Η τελευταία παραδοχή είναι ότι αυτό το κέρδος, υπολογιζόμενο μόνον για την οδική εξυπηρέτηση των λιμένων, θα υπάρχει και στις υπόλοιπες οδικές μεταφορές εμπορευμάτων.

2003/0056 (COD)

Πρόταση για ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Σχετικά με τις διατροπικές μονάδες φόρτωσης

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 71 παράγραφος, 1, και το άρθρο 80, παράγραφος 2,

τη γνώμη της Επιτροπής [19],

[19] ΕΕ C [...] της [...], σ. [...].

τη γνώμη της Ευρωπαϊκής Οικονομικής και Κοινωνικής Επιτροπής [20],

[20] ΕΕ C [...] της [...], σ. [...].

τη γνώμη της Επιτροπής των Περιφερειών [21],

[21] ΕΕ C [...] της [...], σ. [...].

Αποφασίζοντας σύμφωνα με τη διαδικασία του άρθρου 251 της συνθήκης [22],

[22] ΕΕ C [...] της [...], σ. [...].

Εκτιμώντας τα εξής:

(1) Η Κοινότητα εφαρμόζει μια πολιτική ενθάρρυνσης των βιώσιμων μεταφορών, όπως τις πολυτροπικές μεταφορές στις οποίες υπεισέρχονται οι οδικές, οι σιδηροδρομικές, οι εσωτερικές πλωτές μεταφορές και οι θαλάσσιες μεταφορές μικρών αποστάσεων. Στο πλαίσιο της κοινής πολιτικής μεταφορών πρέπει να ληφθούν μέτρα που θα εγγυώνται την ασφάλεια των μεταφορών.

(2) Τα εμπορευματοκιβώτια ανταποκρίνονται εν γένει στα πρότυπα που έχει εκδώσει ο Διεθνής Οργανισμός Τυποποίησης, δεν προσφέρουν όμως αρκετό χώρο για βέλτιστη φόρτωση παλετών ή καλύτερη εκμετάλλευση των μέγιστων διαστάσεων που επιτρέπονται στις χερσαίες μεταφορές.

(3) Τα ανταλλασσόμενα αμαξώματα χρησιμοποιούνται ευρέως στις οδικές ή τις σιδηροδρομικές μεταφορές αλλά δεν αρμόζουν λόγω των κατασκευαστικών χαρακτηριστικών τους για τις διατροπικές μεταφορές που περιλαμβάνουν πλωτή διαδρομή.

(4) Οι διατροπικές μονάδες φόρτωσης πρέπει να έχουν τα χαρακτηριστικά διαλειτουργικότητας που είναι απαραίτητα για τις εργασίες μεταφόρτωσης των εμπορευμάτων από το ένα μεταφορικό μέσο στο άλλο. Λόγω του αριθμού και της ποικιλομορφίας των μονάδων που ήδη υπάρχουν, η απαίτηση εναρμόνισης των χαρακτηριστικών διαλειτουργικότητας πρέπει να ισχύσει μόνον για τις νέες μονάδες.

(5) Η οδηγία καθορίζει μια νέα μονάδα: την ευρωπαϊκή διατροπική μονάδα φόρτωσης, η οποία πρέπει όχι μόνον να προσφέρει βέλτιστο χώρο φόρτωσης με βάση τις διαστάσεις που επιβάλλει η ισχύουσα κοινοτική νομοθεσία αλλά να έχει και τα απαιτούμενα εναρμονισμένα χαρακτηριστικά διαλειτουργικότητας.

(6) Στόχοι της προτεινόμενης δράσης είναι: ιδίου βαθμού εναρμόνιση των διατροπικών μονάδων φόρτωσης, των διαδικασιών αξιολόγησης και περιοδικού ελέγχου, και η δημιουργία μιας ευρωπαϊκής διατροπικής μονάδας φόρτωσης. Επειδή οι στόχοι αυτοί μπορούν να επιτευχθούν ικανοποιητικά σε κοινοτικό επίπεδο και όχι από τα κράτη μέλη, η Κοινότητα μπορεί να λάβει μέτρα, σύμφωνα με την αρχή της επικουρικότητας που αναφέρεται στο άρθρο 5 της Συνθήκης. Σύμφωνα με την αρχή της αναλογικότητας που αναφέρεται επίσης στο εν λόγω άρθρο, η οδηγία δεν υπερβαίνει τα αναγκαία για την επίτευξη των στόχων αυτών.

(7) Για λόγους που συνδέονται με την ιδιαιτερότητα της αγοράς αεροπορικών εμπορευματικών μεταφορών, η παρούσα οδηγία δεν αφορά αυτόν τον τρόπο μεταφοράς.

(8) Η εσωτερική αγορά περιλαμβάνει ένα χώρο χωρίς εσωτερικά σύνορα μέσα στον οποίο εξασφαλίζεται ελεύθερη κυκλοφορία των εμπορευμάτων. Οι ρυθμίσεις που αφορούν αυτήν την απρόσκοπτη ελεύθερη κυκλοφορία στις συναλλαγές βασίζονται στο ψήφισμα του Συμβουλίου της 7ης Μαΐου 1985 [23] για μια νέα προσέγγιση σε θέματα τεχνικής εναρμόνισης και τυποποίησης. Η παρούσα οδηγία διαπνέεται από τις αρχές του ψηφίσματος αυτού.

[23] Ψήφισμα του Συμβουλίου, της 7ης Μαΐου 1985, για μια νέα προσέγγιση σε θέματα τεχνικής εναρμόνισης και τυποποίησης. ΕΕ C 136 της 04/06/1985 σ. 0001 - 0009.

(9) Τα κράτη μέλη οφείλουν να επιτρέπουν, σύμφωνα με την απόφαση 93/465 [24], την ελεύθερη κυκλοφορία στο έδαφός τους, τη διάθεση στην αγορά, τη χρήση για κάθε μεταφορά ή τη χρήση αναλόγως του προορισμού τους των διατροπικών μονάδων φόρτωσης που φέρουν την προβλεπόμενη στην οδηγία σήμανση CE και τα σύμβολα, τα οποία δείχνουν ότι πραγματοποιήθηκε ο περιοδικός έλεγχος, χωρίς να απαιτούν συμπληρωματική αξιολόγηση για λόγους σχετιζόμενους με την εφαρμογή της παρούσας οδηγίας ή, όσον αφορά την ευρωπαϊκή διατροπική μονάδα φόρτωσης, τη συμμόρφωση προς άλλες τεχνικές απαιτήσεις.

[24] Απόφαση του Συμβουλίου, της 22ας Ιουλίου 1993, για τις ενότητες που αφορούν τις διάφορες φάσεις των διαδικασιών αξιολόγησης της συμμόρφωσης και τους κανόνες επίθεσης και χρήσης της σήμανσης συμμόρφωσης "CE" που προορίζονται να χρησιμοποιηθούν στις οδηγίες τεχνικής εναρμόνισης ΕΕ L 220 της 30/08/1993 σ. 0023 - 0039.

(10) Είναι σκόπιμο τα κράτη μέλη να είναι σε θέση να λαμβάνουν μέτρα, ενημερώνοντας την Επιτροπή, για να περιορίζουν ή να απαγορεύουν τη διάθεση στην αγορά και τη χρήση διατροπικών μονάδων φόρτωσης, ιδίως όταν αυτές παρουσιάζουν συγκεκριμένο κίνδυνο για την ασφάλεια των προσώπων και, ενδεχομένως, των οικόσιτων ζώων ή αγαθών. Η διαδικασία πρέπει να είναι αιτιολογημένη και διαφανής.

(11) Είναι σκόπιμο τα κράτη μέλη να είναι σε θέση να λαμβάνουν μέτρα, ενημερώνοντας την Επιτροπή, για να περιορίζουν ή να απαγορεύουν τη διάθεση στην αγορά και τη χρήση διατροπικών μονάδων φόρτωσης, όταν αυτές, αν και φέρουν τη σήμανση CE, το σύμβολο επαναξιολόγησης και το σύμβολο περιοδικού ελέγχου, δεν είναι σύμφωνες. Η διαδικασία πρέπει να είναι αιτιολογημένη και διαφανής.

(12) Στο πλαίσιο των αρχών που προβλέπονται στο ψήφισμα του Συμβουλίου της 7ης Μαΐου 1985, στα παραρτήματα Ι και ΙΙ της παρούσας οδηγίας προβλέπονται βασικές απαιτήσεις όσον αφορά την ασφάλεια προσώπων και εμπορευμάτων, τη διακίνηση, τη στοιβασία, τη σταθερότητα και την αναγνώριση που είναι αναγκαίες για τις διατροπικές μονάδες φόρτωσης και τις ευρωπαϊκές διατροπικές μονάδες φόρτωσης. Οι απαιτήσεις αυτές θα συμπληρωθούν από τις απαραίτητες ειδικές απαιτήσεις για τη διαλειτουργικότητα. Οι διατροπικές μονάδες φόρτωσης πρέπει να ανταποκρίνονται σε όλες αυτές τις απαιτήσεις.

(13) Με βάση τους στόχους της παρούσας οδηγίας και για να διευκολυνθεί η επίδειξη της συμμόρφωσης των νέων μονάδων προς τις απαιτήσεις, είναι σκόπιμο να καθιερωθούν διαδικασίες αξιολόγησης και περιοδικού ελέγχου. οι διαδικασίες αυτές πρέπει να διαμορφωθούν με βάση τη σοβαρότητα των σχετικών απαιτήσεων για τις διατροπικές μονάδες φόρτωσης. Πρέπει να προβλεφθεί κατάλληλη διαδικασία ή μια επιλογή μεταξύ περισσότερων ισοδύναμων διαδικασιών. Οι διαδικασίες που θα υιοθετηθούν είναι σύμφωνες με την απόφαση 93/465.

(14) Οι νέες διατροπικές μονάδες φόρτωσης μπορούν να διατίθενται στην αγορά και να τίθενται σε χρήση μόνον εφόσον είναι σύμφωνες προς τις απαιτήσεις της παρούσας οδηγίας. Η συμμόρφωσή τους βεβαιώνεται με τις διαδικασίες αξιολόγησης που προβλέπονται στην απόφαση 93/465, τις οποίες περιλαμβάνει το παράρτημα ΙV της οδηγίας.

(15) Σκοπός του περιοδικού ελέγχου είναι να εξακριβώνεται η κατάσταση συντήρησης και ο βαθμός φθοράς των διατροπικών μονάδων φόρτωσης που είναι σύμφωνες προς τις απαιτήσεις ασφαλείας. Ο περιοδικός έλεγχος θα πραγματοποιείται σύμφωνα με τη διαδικασία που περιλαμβάνει το παράρτημα V της παρούσας οδηγίας.

(16) Οι μονάδες που αποτελούν το αντικείμενο της παρούσας οδηγίας πρέπει να φέρουν σήμανση CE, η οποία δείχνει ότι είναι σύμφωνες προς τις απαιτήσεις της. Τα σύμβολα που παραπέμπουν στα εναρμονισμένα πρότυπα των διατροπικών μονάδων φόρτωσης πρέπει να είναι διαφορετικά από εκείνα που δείχνουν ότι μια μονάδα είναι εναρμονισμένη ευρωπαϊκή διατροπική μονάδα φόρτωσης. Σε κάθε διατροπική μονάδα φόρτωσης πρέπει να επισημαίνεται ότι υποβλήθηκε με επιτυχία στον προηγούμενο περιοδικό έλεγχο ή, για τις μονάδες κάτω των πέντε ετών, ότι δεν υπόκεινται ακόμη υποχρεωτικά σε έλεγχο, και να αναγράφεται η ημερομηνία του προσεχούς ελέγχου.

(17) Για να επιτευχθούν οι στόχοι των βασικών απαιτήσεων που προβλέπονται στα παραρτήματα Ι και ΙΙ της παρούσας οδηγίας, είναι σκόπιμο να εκπονηθούν εναρμονισμένα πρότυπα για τις διατροπικές μονάδες φόρτωσης και για τις ευρωπαϊκές διατροπικές μονάδες φόρτωσης. Είναι επίσης σκόπιμο να προβλεφθεί, για τις μονάδες αυτές, η έκδοση ειδικών απαιτήσεων διαλειτουργικότητας σύμφωνα με τη διαδικασία του άρθρου 12.

(18) Τα εναρμονισμένα πρότυπα θα εκπονηθούν από ευρωπαϊκούς οργανισμούς τυποποίησης, κατόπιν εντολής της Επιτροπής. Εάν τα πρότυπα αυτά κριθούν ανεπαρκή ως προς τους δύο τύπους απαιτήσεων που προβλέπει η οδηγία, η Επιτροπή ή το ενδιαφερόμενο κράτος μέλος προσφεύγει στη μόνιμη επιτροπή που προβλέπει η οδηγία 98/347ΕΚ [25] θα εκδοθούν από την Επιτροπή, η οποία επικουρείται από την επιτροπή που προβλέπεται στην παρούσα οδηγία. Η επιτροπή συμβουλεύεται εν ανάγκη τεχνικούς εμπειρογνώμονες.

[25] Οδηγία 98/34/ΕΚ του Ευρωπαϊκού Κοινοβουλίου και του Συμβουλίου της 22ας Ιουνίου 1998 για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών. ΕΕ° L 204 της 21/07/1998 σ. 0037 - 0048.

(19) Τα κράτη μέλη ορίζουν τους οργανισμούς ελέγχου που είναι εξουσιοδοτημένοι να διενεργούν τις διαδικασίες αξιολόγησης ή περιοδικού ελέγχου. Οφείλουν επίσης να μεριμνούν ώστε οι οργανισμοί αυτοί να είναι αρκετά ανεξάρτητοι, αποτελεσματικοί και αμερόληπτοι για να φέρουν σε πέρας τα καθήκοντα για τα οποία ορίσθηκαν και κοινοποιήθηκαν.

(20) Η Διεθνής Σύμβαση για την ασφάλεια των εμπορευματοκιβωτίων που εγκρίθηκε από τα Ηνωμένα Έθνη στις 2 Δεκεμβρίου 1972 [26] συνδράμει σε αυτόν το στόχο ενίσχυσης της ασφάλειας των διατροπικών μονάδων φόρτωσης και των ευρωπαϊκών διατροπικών μονάδων φόρτωσης. Τα περισσότερα κράτη μέλη έχουν ήδη επικυρώσει τη σύμβαση, σύμφωνα με σύσταση 79/487/ΕΟΚ του Συμβουλίου [27].

[26] CSC : σύμβαση για την ασφάλεια των εμπορευματοκιβωτίων που εκδόθηκε στις 02/12/1972, άρχισε να ισχύει στις 06/09/1977 και τροποποιήθηκε το 1981, 1983, 1991 και 1993. Διατίθεται στην ηλεκτρονική διεύθυνση του Διεθνούς Ναυτιλιακού Οργανισμού (IMO), www.imo.org.

[27] ΕΕ L 125 της 22.5.1979, σ. 18.

(21) Είναι σκόπιμο να προβλεφθεί μια διαδικασία που θα επιτρέπει στην Επιτροπή να τροποποιεί ορισμένα παραρτήματα της παρούσας οδηγίας.

(22) Είναι σκόπιμο να προβλεφθεί μια διαδικασία που θα επιτρέπει στην Επιτροπή να λαμβάνει τα αναγκαία μέτρα εφόσον τα εναρμονισμένα πρότυπα δεν πληρούν εξ ολοκλήρου τις απαιτήσεις της παρούσας οδηγίας.

(23) Πρέπει να αποφασισθούν τα αναγκαία μέτρα για την έναρξη εφαρμογής της παρούσας οδηγίας σύμφωνα με την απόφαση 1999/468/EΚ της 28ης Ιουνίου 1999 για τον καθορισμό των όρων άσκησης των αρμοδιοτήτων που ανατίθενται στην Επιτροπή [28].

[28] ΕΕ L 184 της 17.7.1999, σ. 23.

(24) Είναι σκόπιμο να προβλεφθούν κυρώσεις σε περίπτωση παραβίασης των εθνικών διατάξεων που θα εκδοθούν κατ'εφαρμογήν της παρούσας οδηγίας.

(25) Πρέπει να ληφθούν μέτρα για την εφαρμογή της παρούσας οδηγίας πριν τη δημοσίευση των προδιαγραφών στην Επίσημη Εφημερίδα της Ευρωπαϊκής Ένωσης.

(26) Είναι αναγκαίο να προβλεφθεί μια μεταβατική διάταξη που θα επιτρέπει τη διάθεση στην αγορά ή τη χρήση των διατροπικών μονάδων φόρτωσης που θα κατασκευάζονται ακόμη και μετά την ημερομηνία αυτή.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1 - Αντικείμενο

Η παρούσα οδηγία καθορίζει βασικές απαιτήσεις και προβλέπει την έκδοση εναρμονισμένων προτύπων και ειδικών απαιτήσεων διαλειτουργικότητας για να καταστεί πιο ασφαλής η χρήση των νέων διατροπικών μονάδων φόρτωσης. Θεσπίζει επίσης απαιτήσεις και προβλέπει την έκδοση εναρμονισμένων προτύπων και ειδικών απαιτήσεων διαλειτουργικότητας για τη δημιουργία ευρωπαϊκής διατροπικής μονάδας φόρτωσης. Περιέχει υποχρεώσεις αξιολόγησης της συμμόρφωσης και συντήρησης, καθώς και διαδικασίες αξιολόγησης της συμμόρφωσης και περιοδικού ελέγχου των μονάδων φόρτωσης που χρησιμοποιούνται στις διατροπικές μεταφορές.

Άρθρο 2 - Πεδίο εφαρμογής

1. Η παρούσα οδηγία εφαρμόζεται:

α) στις διατροπικές μονάδες φόρτωσης και στις ευρωπαϊκές διατροπικές μονάδες φόρτωσης που υπάρχουν κατά την ημερομηνία έναρξης ισχύος της οδηγίας.

β) στις διατροπικές μονάδες φόρτωσης που κατασκευάζονται, διατίθενται στην αγορά, τίθενται σε κυκλοφορία ή/και χρησιμοποιούνται, οι οποίες πρέπει να πληρούν τις απαιτήσεις του παραρτήματος Ι, και τις ειδικές απαιτήσεις διαλειτουργικότητας που αναφέρονται στο άρθρο 9.

γ) στις νέες ευρωπαϊκές διατροπικές μονάδες φόρτωσης, οι οποίες πρέπει να πληρούν τις απαιτήσεις των παραρτημάτων I και II και τις ειδικές απαιτήσεις διαλειτουργικότητας που αναφέρονται στο άρθρο 9.

2. Η παρούσα οδηγία εφαρμόζεται επίσης στις μονάδες φόρτωσης που αναφέρονται στην παράγραφο 1, οι οποίες χρησιμοποιούνται αποκλειστικά στη μεταφορά εμπορευμάτων μεταξύ του εδάφους της Κοινότητας και του εδάφους τρίτης χώρας.

3. Οι αεροπορικές μεταφορές εξαιρούνται του πεδίου εφαρμογής της παρούσας οδηγίας.

Άρθρο 3 - Ορισμοί

Για τους σκοπούς της παρούσας οδηγίας, νοείται ως:

α) « Διατροπική μονάδα φόρτωσης », είτε ένα εμπορευματοκιβώτιο είτε ένα ανταλλασσόμενο αμάξωμα.

β) « Ευρωπαϊκή διατροπική μονάδα φόρτωσης », μια διατροπική μονάδα φόρτωσης κατασκευασμένη σύμφωνα με τις βασικές απαιτήσεις των παραρτημάτων I και II και τις απαιτήσεις διαλειτουργικότητας.

γ) « εμπορευματοκιβώτιο », ένα κιβώτιο σχεδιασμένο για τη μεταφορά εμπορευμάτων, αρκετά ανθεκτικό σε επανειλημμένη χρήση, στοιβάσιμο και εφοδιασμένο με στοιχεία που επιτρέπουν τη μεταφορά του από έναν τρόπο μεταφοράς σε άλλον.

δ) « ανταλλασσόμενο αμάξωμα. », μια μονάδα σχεδιασμένη για τη μεταφορά εμπορευμάτων, η οποία χρησιμοποιείται στην Ευρώπη, είναι προσαρμοσμένη κατά τον καλύτερο τρόπο στις διαστάσεις των οδικών οχημάτων και είναι εξοπλισμένη με εξαρτήματα λαβής που επιτρέπουν τη μεταφόρτωσή της από έναν τρόπο μεταφοράς σε άλλον, συνήθως σιδηροδρομικώς/οδικώς.

ε) « εναρμονισμένο πρότυπο », μια τεχνική προδιαγραφή που έχει εκδοθεί από αναγνωρισμένο οργανισμό τυποποίησης βάσει εντολής της Επιτροπής σύμφωνα με τις διαδικασίες που ορίζει η οδηγία 98/34/ΕΚ προκειμένου να καθιερωθεί μη υποχρεωτική ευρωπαϊκή απαίτηση.

στ) « ένδειξη περιοδικού ελέγχου », το σύμβολο, το οποίο δείχνει ότι η διατροπική μονάδα φόρτωσης υποβλήθηκε σε περιοδικό έλεγχο, ή ότι πρέπει να υποβληθεί στον πρώτο περιοδικό έλεγχο, και ότι κρίθηκε σύμφωνη προς τις σχετικές απαιτήσεις. στην εν λόγω ένδειξη ορίζεται επίσης η ημερομηνία του προσεχούς ελέγχου της διατροπικής μονάδας φόρτωσης που αναφέρεται στο άρθρο 7.

ζ) « περιοδικός έλεγχος », οι έλεγχοι προς εξακρίβωση της κατάστασης συντήρησης και ασφαλείας των διατροπικών μονάδων φόρτωσης που αναφέρονται στα σημεία α), β) και γ), σύμφωνα με τις διαδικασίες του παραρτήματος V.

η) « Διαδικασίες αξιολόγησης της συμμόρφωσης », οι διαδικασίες που αναφέρονται στο παράρτημα IV.

θ) « Κοινοποιημένος οργανισμός », ένας οργανισμός ελέγχου που έχει ορισθεί από την αρμόδια αρχή κράτους μέλους σύμφωνα με το άρθρο 10 και πληροί τα κριτήρια που ορίζονται στο παράρτημα III.

Άρθρο 4 - Αξιολόγηση της συμμόρφωσης των διατροπικών μονάδων φόρτωσης

Πριν τη διάθεση των διατροπικών μονάδων φόρτωσης και των ευρωπαϊκών διατροπικών μονάδων φόρτωσης, ο κατασκευαστής ή ο εγκατεστημένος στην Κοινότητα εντολοδόχος του οφείλει να υποβάλει την παραγωγή του σε μια από τις διαδικασίες αξιολόγησης της συμμόρφωσης που περιγράφονται στο παράρτημα IV υπό τους προκαθορισμένους όρους.

Η συμμόρφωση διαπιστώνεται, με σκοπό την τοποθέτηση της σήμανσης CE στις διατροπικές μονάδες φόρτωσης:

- Είτε με εσωτερικό έλεγχο της παραγωγής με χρήση της ενότητας A, εφόσον τηρούνται τα εναρμονισμένα πρότυπα που αναφέρονται στο άρθρο 9, παράγραφος 3.

- Είτε με εσωτερικό έλεγχο της παραγωγής με χρήση της ενότητας Aα.

- Είτε έλεγχο της μονάδας (ενότητα ΣΤ)

- Είτε με τη διαδικασία πλήρους εξασφάλισης της ποιότητας (ενότητα H).

Άρθρο 5 - Ελεύθερη κυκλοφορία, περιορισμοί και ρήτρες διασφάλισης

1. Ένα κράτος μέλος δεν μπορεί να απαγορεύσει, να περιορίσει ή να παρεμποδίσει τη διάθεση στην αγορά ή τη θέση σε λειτουργία στο έδαφός του ή τη χρήση (καθώς και τη μεταφορά, την αποθήκευση, τη συντήρηση ή την εκ νέου φόρτωση), για λόγους συνδεόμενους με την εφαρμογή της παρούσας οδηγίας, διατροπικών μονάδων φόρτωσης οι οποίες είναι σύμφωνες προς τις διατάξεις της παρούσας οδηγίας ή/και, ενδεχομένως, προς τα ισχύοντα εναρμονισμένα πρότυπα που έχουν δημοσιευθεί στην Επίσημη Εφημερίδα της Ευρωπαϊκής Ένωσης βάσει της παρούσας οδηγίας, και οι οποίες φέρουν το σήμα CE που βεβαιώνει τη συμμόρφωση αυτή, καθώς και τη σήμανση περιοδικού ελέγχου σύμφωνα με το άρθρο 8.

2. Τα κράτη μέλη θεωρούν σύμφωνες προς τις διατάξεις της παρούσας οδηγίας τις διατροπικές μονάδες φόρτωσης που φέρουν το σήμα CE και είναι εφοδιασμένες με τη δήλωση συμμόρφωσης CE που προβλέπεται στο παράρτημα VII.

3. Όταν ένα κράτος μέλος διαπιστώσει ότι μια μονάδα, όπως αυτή αναφέρεται στο άρθρο 2, που συντηρείται σωστά και χρησιμοποιείται για το σκοπό για τον οποίο προορίσθηκε, μπορεί να θέσει σε κίνδυνο την υγεία ή/και την ασφάλεια προσώπων και, ενδεχομένως, οικόσιτων ζώων ή αγαθών, κατά τη μεταφορά της ή/και τη χρήση της, παρά το γεγονός ότι φέρει τη σήμανση CE και την ένδειξη περιοδικού ελέγχου, μπορεί να περιορίσει τη διάθεσή της στην αγορά ή τη χρήση της ή να ενεργήσει έτσι ώστε να αποσυρθεί από την κυκλοφορία. Ενημερώνει αμέσως την Επιτροπή για το μέτρο αυτό και αιτιολογεί την απόφασή του.

4. Η Επιτροπή συμβουλεύεται τα ενδιαφερόμενα μέρη το συντομότερο δυνατόν. Εφόσον διαπιστώσει, μετά την εν λόγω διαβούλευση, ότι το μέτρο είναι δικαιολογημένο, ενημερώνει αμέσως όλα τα κράτη μέλη. Εάν το μέτρο αποδειχθεί μη δικαιολογημένο, η Επιτροπή ενημερώνει αμέσως το κράτος μέλος που προσέφυγε σε αυτήν, καθώς και τον κατασκευαστή ή τον εγκατεστημένο στην Ευρωπαϊκή Κοινότητα εντολοδόχο του, τον ιδιοκτήτη ή τον εγκατεστημένο στην Ευρωπαϊκή Κοινότητα εντολοδόχο του ή τον κάτοχο.

5. Εφόσον μια μονάδα, όπως αυτή αναφέρεται στο άρθρο 2, αποδειχθεί μη σύμφωνη, το αρμόδιο κράτος μέλος λαμβάνει έναντι του προσώπου που τοποθέτησε τη σήμανση CE ή την ένδειξη περιοδικού ελέγχου κατάλληλα μέτρα και ενημερώνει, το συντομότερο δυνατόν, την Επιτροπή και τα υπόλοιπα κράτη μέλη.

6. Η Επιτροπή εξασφαλίζει ότι όλα τα κράτη μέλη κρατούνται ενήμερα σχετικά με τη διεξαγωγή και το αποτέλεσμα της διαδικασίας αυτής.

7. Εφόσον ένα κράτος μέλος διαπιστώσει ότι το σήμα CE ή η ένδειξη περιοδικού ελέγχου έχουν τοποθετηθεί παράνομα, ο ιδιοκτήτης ή ο εγκατεστημένος στην Κοινότητα εντολοδόχος του ή ο κάτοχος, ο κατασκευαστής ή ο εγκατεστημένος στην Κοινότητα εντολοδόχος του, υποχρεούται να θέσει τέρμα στην παραβίαση των όρων που επιβάλλει το κράτος μέλος.

Εάν συνεχισθεί η μη συμμόρφωση, το κράτος μέλος λαμβάνει όλα τα επιβαλλόμενα μέτρα για να περιορίσει ή να απαγορεύσει τη διάθεση στην αγορά, τη μεταφορά ή τη χρήση της συγκεκριμένης μονάδας, ή ενεργεί έτσι ώστε να αποσυρθεί η μονάδα από την αγορά ή την κυκλοφορία.

8. Κάθε απόφαση που λαμβάνει ένα κράτος μέλος κατ'εφαρμογήν της παρούσας οδηγίας και η οποία έχει ως αποτέλεσμα να περιορισθεί η διάθεση στην αγορά, η μεταφορά ή η χρήση διατροπικών μονάδων φόρτωσης ή που επιβάλλει την απόσυρσή τους από την αγορά ή την κυκλοφορία, πρέπει να είναι επακριβώς αιτιολογημένη. Η απόφαση κοινοποιείται το συντομότερο δυνατόν στον ενδιαφερόμενο και τού υπενθυμίζονται οι τρόποι προσφυγής που διαθέτει με βάση την ισχύουσα νομοθεσία του κράτους μέλους, καθώς και οι προθεσμίες για την κατάθεση των προσφυγών αυτών.

Άρθρο 6 - Επιτήρηση των διατροπικών μονάδων φόρτωσης

1. Τα κράτη μέλη λαμβάνουν κάθε σκόπιμο μέτρο ούτως ώστε οι διατροπικές μονάδες φόρτωσης που αναφέρονται στο άρθρο 3 στοιχεία α) και β) να μπορούν να διατεθούν στην αγορά και σε λειτουργία μόνον εφόσον δεν θέτουν σε κίνδυνο την υγεία και την ασφάλεια προσώπων και, ενδεχομένως, οικόσιτων ζώων ή αγαθών, εφόσον τοποθετούνται και συντηρούνται σωστά και χρησιμοποιούνται σύμφωνα με το σκοπό για τον οποίο προορίζονται.

2. Οι διατάξεις της παρούσας οδηγίας δεν θίγουν τη δυνατότητα των κρατών μελών να προδιαγράφουν, τηρουμένων των διατάξεων της συνθήκης, τις απαιτήσεις που κρίνουν αναγκαίες για να εξασφαλίζουν την προστασία των προσώπων, ιδίως, κατά τη διακίνηση των μονάδων, με την προϋπόθεση ότι αυτό δεν συνεπάγεται τροποποίηση των μονάδων αυτών ως προς την παρούσα οδηγία.

3. Τα κράτη μέλη δεν παρεμποδίζουν, ιδίως σε εμπορικές εκθέσεις, εκθέσεις και επιδείξεις, την παρουσίαση διατροπικών μονάδων φόρτωσης, όπως αυτές ορίζονται στο άρθρο 1, μη σύμφωνων προς τις διατάξεις της παρούσας οδηγίας, με την προϋπόθεση ότι ευδιάκριτος αναρτημένος πίνακας επισημαίνει με σαφήνεια τη μη συμμόρφωσή τους, καθώς και ότι είναι αδύνατη η πώλησή τους πριν καταστούν σύμφωνες από τον κατασκευαστή ή τον εγκατεστημένο στην Κοινότητα εντολοδόχο του. Στις επιδείξεις, λαμβάνονται κατάλληλα μέτρα ασφαλείας σύμφωνα με τις απαιτήσεις της αρμόδιας αρχής του ενδιαφερομένου κράτους μέλους για την ασφάλεια των προσώπων.

Άρθρο 7 - Συντήρηση και περιοδικός έλεγχος

1. Πριν τη λήξη του πέμπτου έτους από την κατασκευή μιας διατροπικής μονάδας φόρτωσης ή μιας ευρωπαϊκής διατροπικής μονάδας φόρτωσης, ο κατασκευαστής ή ο εγκατεστημένος στην Κοινότητα εντολοδόχος του, ο ιδιοκτήτης της ή ο εγκατεστημένος στην Κοινότητα εντολοδόχος του ή ο κάτοχός της οφείλει να την υποβάλει στον πρώτο έλεγχο που αναφέρεται στο άρθρο 3, στοιχείο ε) σύμφωνα με μια από τις διαδικασίες που αναφέρονται στο παράρτημα V.

Για τις υπάρχουσες μονάδες, ο πρώτος έλεγχος πρέπει να πραγματοποιηθεί πριν την 1η Ιουλίου 2007 ή πριν τη λήξη του πέμπτου έτους από την κατασκευή τους.

Οι υπάρχουσες ή νέες διατροπικές μονάδες φόρτωσης, οι οποίες κυκλοφορούν στην Κοινότητα ή χρησιμοποιούνται στις μεταφορές εμπορευμάτων μεταξύ του εδάφους της Κοινότητας και του εδάφους τρίτης χώρας, υποβάλλονται σε περιοδικούς ελέγχους κατά διαστήματα που δεν υπερβαίνουν τους 24 μήνες.

2. Ο ιδιοκτήτης, ο εγκατεστημένος στην Κοινότητα εντολοδόχος του ή ο κάτοχος της διατροπικής μονάδας φόρτωσης είναι υπεύθυνος για τη διατήρησή της σε καλή κατάσταση από άποψη ασφαλείας.

3. Η διατροπική μονάδα φόρτωσης φέρει ευδιάκριτη, ευανάγνωστη και ανεξίτηλη αναγραφή της προθεσμίας (μήνας και έτος) του επόμενου περιοδικού ελέγχου της.

4. Οι διατροπικές μονάδες φόρτωσης μπορούν να υποβάλλονται σε περιοδικό έλεγχο σε οιοδήποτε κράτος μέλος, σύμφωνα με τις διαδικασίες που προβλέπει το παράρτημα V της παρούσας οδηγίας.

Άρθρο 8 - Σήμανση CE και ένδειξη περιοδικού ελέγχου

1. Η σήμανση «CE» αποτελείται από τα αρχικά «CE» σύμφωνα με γραφικό, υπόδειγμα του οποίου περιέχει το παράρτημα VI.

Η σήμανση «CE» πρέπει να συνοδεύεται από τον αναγνωριστικό αριθμό του κοινοποιημένου οργανισμού που έλαβε μέρος στο στάδιο ελέγχου της παραγωγής.

2. Η σήμανση «CE» πρέπει να τοποθετείται με ευδιάκριτο, ευανάγνωστο και ανεξίτηλο τρόπο σε κάθε διατροπική μονάδα φόρτωσης.

3. Απαγορεύεται η τοποθέτηση στις διατροπικές μονάδες φόρτωσης και στις ευρωπαϊκές διατροπικές μονάδες φόρτωσης σημάνσεων ικανών να παραπλανήσουν τρίτους σχετικά με τη σημασία ή το γραφικό του σήματος «CE». Επιτρέπεται η τοποθέτηση κάθε άλλης σήμανσης στις διατροπικές μονάδες φόρτωσης υπό τον όρο ότι δεν μειώνει το ευδιάκριτο και το ευανάγνωστο του σήματος «CE».

4. Παραπλεύρως του σήματος CE, είναι αναγκαίο να τοποθετείται σύμβολο σύμφωνα με γραφικό, υπόδειγμα του οποίου περιέχει το παράρτημα VII. Το σύμβολο είναι άλλο για τις διατροπικές μονάδες φόρτωσης και άλλο για τις ευρωπαϊκές διατροπικές μονάδες φόρτωσης.

5. Στην ένδειξη του περιοδικού ελέγχου αναγράφεται η ημερομηνία κατασκευής, η ημερομηνία του προηγούμενου ελέγχου και η προθεσμία του επόμενου ελέγχου. Η ένδειξη τοποθετείται, από τον οργανισμό ελέγχου, σύμφωνα με γραφικό, υπόδειγμα του οποίου περιέχει το παράρτημα VII.

6. Αντικανονική σήμανση «CE»

α) κάθε διαπίστωση από κράτος μέλος αντικανονικής σήμανσης «CE» ή/και ένδειξης περιοδικού ελέγχου συνεπάγεται για τον κατασκευαστή ή τον εγκατεστημένο στην Κοινότητα εντολοδόχο του, τον ιδιοκτήτη της ή τον εγκατεστημένο στην Κοινότητα εντολοδόχο του ή τον κάτοχό της την υποχρέωση να αποκαταστήσει τη συμμόρφωση του προϊόντος σε ό,τι αφορά τις διατάξεις για τη σήμανση «CE» και να ενεργήσει έτσι ώστε να παύσει η παραβίαση των όρων που έχει ορίσει το κράτος μέλος.

β) εάν συνεχισθεί η μη συμμόρφωση, το κράτος μέλος λαμβάνει όλα τα κατάλληλα μέτρα για να περιορίσει ή να απαγορεύσει τη διάθεση του προϊόντος στην αγορά ή ενεργεί έτσι ώστε να αποσυρθεί το προϊόν από την αγορά σύμφωνα με τις διαδικασίες που προβλέπει το άρθρο 5.

Άρθρο 9 - Προδιαγραφές και επίσημες αντιρρήσεις

1. Οι διατροπικές μονάδες φόρτωσης και οι ευρωπαϊκές διατροπικές μονάδες φόρτωσης που αναφέρονται στο άρθρο 1 πρέπει να πληρούν αντίστοιχα τις βασικές απαιτήσεις που περιέχουν τα παραρτήματα Ι και ΙΙ, καθώς και τις ειδικές απαιτήσεις διαλειτουργικότητας, οι οποίες εκδίδονται και, ενδεχομένως, αναθεωρούνται σύμφωνα με τη διαδικασία που προβλέπει το άρθρο 12, παράγραφος 2.

Η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης τις αποφάσεις για τις προς εφαρμογήν ειδικές απαιτήσεις διαλειτουργικότητας.

2. Τα κράτη μέλη τεκμαίρονται ότι είναι σύμφωνες προς όλες τις σχετικές διατάξεις της παρούσας οδηγίας οι διατροπικές μονάδες φόρτωσης και οι ευρωπαϊκές διατροπικές μονάδες φόρτωσης οι οποίες φέρουν το σήμα CE που προβλέπεται στο άρθρο 8 και διαθέτουν τη δήλωση συμμόρφωσης που προβλέπεται στο παράρτημα VII.

3. Οι διατροπικές μονάδες φόρτωσης και οι ευρωπαϊκές διατροπικές μονάδες φόρτωσης που είναι σύμφωνες προς τα εναρμονσιμένα πρότυπα, των οποίων τα στοιχεία αναφοράς έχουν δημοσιευθεί στην Επίσημη Εφημερίδα της Ευρωπαϊκής Ένωσης, θεωρούνται σύμφωνες προς τις βασικές απαιτήσεις και τις ειδικές απαιτήσεις διαλειτουργικότητας.

4. Εφόσον ένα κράτος μέλος ή η Επιτροπή κρίνει ότι τα εναρμονισμένα πρότυπα που αναφέρονται στην παράγραφο 3 δεν είναι σύμφωνα προς τις βασικές απαιτήσεις που περιέχουν τα παραρτήματα Ι και ΙΙ ή/και και τις ειδικές απαιτήσεις διαλειτουργικότητας, το εν λόγω κράτος μέλος ή η Επιτροπή προσφεύγει στη μόνιμη επιτροπή που έχει συσταθεί από την οδηγία 98/34/ΕΚ.

Με βάση τη γνώμη της επιτροπής, η Επιτροπή κοινοποιεί στα κράτη μέλη εάν τα αντίστοιχα πρότυπα πρέπει να αποσυρθούν ή όχι από τις δημοσιεύσεις που αναφέρονται στην παράγραφο 3.

Άρθρο 10 - Κοινοποιημένοι οργανισμοί

1. Τα κράτη μέλη κοινοποιούν στην Επιτροπή και τα υπόλοιπα κράτη μέλη τον κατάλογο των κοινοποιημένων οργανισμών που είναι εγκατεστημένοι στην Κοινότητα, τους οποίους έχουν υποδείξει για να διενεργούν τις διαδικασίες που αναφέρονται στα παραρτήματα IV και V, και για να εκτελούν τα ειδικά καθήκοντα για τα οποία υποδείχθηκαν, όπως επίσης κοινοποιούν τους αναγνωριστικούς αριθμούς που τούς έχει αποδώσει εκ των προτέρων η Επιτροπή.

Η Επιτροπή δημοσιεύει στην Επίσημη Εφημερίδα της Ευρωπαϊκής Ένωσης κατάλογο των κοινοποιημένων οργανισμών με τους αναγνωριστικούς αριθμούς τους και τα καθήκοντα για τα οποία έχουν κοινοποιηθεί. Η Επιτροπή μεριμνά για την επικαιροποίηση του καταλόγου.

2. Τα κράτη μέλη εφαρμόζουν τα κριτήρια που ορίζονται στο παράρτημα III προκειμένου να υποδείξουν κοινοποιημένους οργανισμούς.

3. Το κράτος μέλος που έχει κοινοποιήσει έναν οργανισμό οφείλει να ανακαλέσει την κοινοποίηση, εάν διαπιστώσει ότι ο οργανισμός αυτός δεν πληροί πλέον τα κριτήρια που αναφέρονται στην παράγραφο 2.

Ενημερώνει αμέσως την Επιτροπή και τα άλλα κράτη μέλη για κάθε ανάκληση κοινοποίησης.

Άρθρο 11 - Αναπροσαρμογή των παραρτημάτων

Οι τροποποιήσεις που είναι αναγκαίες για την αναπροσαρμογή των παραρτημάτων Ι και ΙΙ της παρούσας οδηγίας αποφασίζονται σύμφωνα με τη διαδικασία που προβλέπει το άρθρο 12.

Άρθρο 12 - Επιτροπή

1. Η Επιτροπή επικουρείται από ρυθμιστική επιτροπή απαρτιζόμενη από τους αντιπροσώπους των κρατών μελών, της οποίας προεδρεύει ο αντιπρόσωπος της Επιτροπής.

2. Όταν γίνεται παραπομπή στο παρόν άρθρο, εφαρμόζονται τα άρθρα 3 και 7 της απόφασης 1999/468/EΚ, τηρουμένων των διατάξεων του άρθρου 8 αυτής.

3. Η επιτροπή αποφασίζει τον εσωτερικό της κανονισμό. Η Επιτροπή μπορεί να εξετάζει κάθε θέμα που τίθεται στην εφαρμογή και την πρακτική επιβολή της παρούσας οδηγίας και υποβάλλεται από τον Πρόεδρό της, με δική του πρωτοβουλία, είτε κατ'αίτησιν κράτους μέλους.

Άρθρο 13 - Κυρώσεις

Τα κράτη μέλη καθορίζουν καθεστώς κυρώσεων για τις παραβιάσεις των εθνικών διατάξεων που εκδίδονται κατ'εφαμογήν της παρούσας οδηγίας και λαμβάνουν όλα τα μέτρα που είναι αναγκαία για να εξασφαλίσουν την εκτέλεση των κυρώσεων αυτών. Οι κυρώσεις πρέπει να είναι αποτελεσματικές, αναλογικές και αποτρεπτικές.

Τα κράτη μέλη κοινοποιούν τις σχετικές διατάξεις στην Επιτροπή το αργότερο ένα έτος από την έναρξη ισχύος της παρούσας οδηγίας και την ενημερώνουν το συντομότερο δυνατόν για κάθε μεταγενέστερη τροποποίησή τους.

Άρθρο 14 - Θέση σε εφαρμογή

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο έως την 1η Ιουλίου 2005. Ενημερώνουν αμέσως επ'αυτού την Επιτροπή.

2. Όταν τα κράτη μέλη θεσπίζουν τις εν λόγω διατάξεις μεριμνούν ώστε αυτές να περιέχουν παραπομπή στην παρούσα οδηγία ή να συνοδεύονται κατά την επίσημη δημοσίευσή τους από τέτοια παραπομπή. Τα κράτη μέλη αποφασίζουν τον τρόπο παραπομπής.

3. Οι διατάξεις του άρθρου 4 δεν εφαρμόζονται στις διατροπικές μονάδες φόρτωσης που έχουν κατασκευασθεί πριν την αναφερόμενη στην παράγραφο 1 ημερομηνία και τέθηκαν σε κυκλοφορία το αργότερο εντός έξι μηνών μετά την ημερομηνία αυτή.

Άρθρο 15

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 16

Η παρούσα οδηγία απευθύνεται στα κράτη μέλη.

Bρυξέλλες, [...]

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

[...] [...]

ΠΑΡΑΡΤΗΜΑ I

Βασικές απαιτήσεις για τις διατροπικές μονάδες φόρτωσης

Για να διευκολυνθεί η διακίνηση των διατροπικών μονάδων φόρτωσης μεταξύ δύο τρόπων μεταφοράς και για να ευνοηθεί η διατροπικότητα στις μεταφορές εν γένει, οι διατροπικές μονάδες φόρτωσης πρέπει να ανταποκρίνονται, ανάλογα με την κλάση και την κατηγορία τους, στις απαιτήσεις που ορίζονται στο παρόν παράρτημα. Οι απαιτήσεις αυτές εγγυώνται μέγιστη διαλειτουργικότητα των διατροπικών μονάδων φόρτωσης μεταξύ οδικών, σιδηροδρομικών, εσωτερικών πλωτών μεταφορών και θαλάσσιων μεταφορών.

Ασφάλεια προσώπων και εμπορευμάτων: // Τήρηση των ισχυουσών διατάξεων της 'Διεθνούς Σύμβασης για την Ασφάλεια των Εμπορευματοκιβωτίων' που συνήφθη στη Γενεύη στις 2 Δεκεμβρίου 1972.

Ελαχιστοποίηση των κινδύνων πρόκλησης ζημίας εντός του ιδίου τρόπου μεταφοράς και μεταξύ δύο τρόπων μεταφοράς.

Eφοδιασμός κάθε νέας διατροπικής μονάδας φόρτωσης με αντιπαρεισφρητικό σύστημα, παραδείγματος χάριν ηλεκτρονικό σύστημα ασφάλισης τεχνολογικά εξελιγμένο.

Διακίνηση : // Αποτελεσματική διακίνηση, μεταξύ άλλων με εξαρτήματα διακίνησης προσαρμοσμένα στα εμπορευματοκιβώτια ISO.

Στοιβασία : // Αποκατάσταση συμβατότητας των διεπαφών διακίνησης για τους τέσσερις τρόπους μεταφοράς.

Ανθεκτικότητα : // Οι UCI δεν πρέπει να υφίστανται ρωγμές ή να ανοίγουν σε περίπτωση τυχαίας πτώσης.

Οι UCI πρέπει να μπορούν υφίστανται τις τρέχουσες κρούσεις κατά τη διακίνηση χωρίς ζημία ικανή να οδηγήσει στην μη τοποθέτηση της ένδειξης περιοδικού ελέγχου.

Κωδικοποίηση και αναγνώριση των μονάδων : // Χρήση της ηλεκτρονικής κωδικοποίησης και αναγνώρισης εξελιγμένης τεχνολογίας.

Οι διατροπικές μονάδες φόρτωσης που χρησιμοποιούνται στις οδικές μεταφορές πρέπει να πληρούν όσα προδιαγράφει η οδηγία 96/53.

ΠΑΡΑΡΤΗΜΑ II

Βασικές απαιτήσεις για την ευρωπαϊκή διατροπική μονάδα φόρτωσης

Η ευρωπαϊκή διατροπική μονάδα φόρτωσης είναι η ιδεώδης μονάδα φόρτωσης για τη μεταφορά διαφόρων ξηρών εμπορευμάτων μέσω των οδικών, σιδηροδρομικών, εσωτερικών πλωτών μεταφορών και των θαλάσσιων μεταφορών μικρών αποστάσεων.

Εκτός από τις απαιτήσεις που αναφέρονται στο παράρτημα Ι, οι οποίες ισχύουν για όλες τις νέες διατροπικές μονάδες φόρτωσης, οι UECI πρέπει να ικανοποιούν τις κάτωθι συμπληρωματικές απαιτήσεις

Βάρος και διαστάσεις : // Τήρηση των διατάξεων της οδηγίας 96/53/ΕΚ [29].

[29] ΕΕ L 235, 17.9.1996, σ. 59.

Tύπος : // Πολυδύναμο αμάξωμα για ξηρά φορτία

Εσωτερικό μήκος : // Θα επιτρέπει την κατά μήκος τοποθέτηση αντίστοιχα:

* 11 μονάδων των 1200 mm, στη μακρά έκδοση

* 6 μονάδων των 1200 mm, στη βραχεία έκδοση

με πρόβλεψη των αναγκαίων περιθωρίων χειρισμού.

Εσωτερικό πλάτος : // Θα επιτρέπει την τοποθέτηση δύο ευρωπαλετών (1200 x 800 mm) ή δύο παλετών ΗΒ (1200 x 1000 mm) κατά το μήκος τους (άρα 2x1200 mm) ή τρεις ευρωπαλέτες κατά το πλάτος τους (άρα 3 x 800 mm) τη μία δίπλα στην άλλη αφήνοντας αρκετό περιθώριο χειρισμού.

Εξωτερικό ύψος : // 2670 mm

Αντοχή κατασκευής : // Το έγγραφο αναφοράς για τις τιμές αντοχής είναι η σειρά προτύπων ISO 1496, ενδεχομένως.

- Ικανότητα στοιβασίας μακρών μονάδων υπό φορτίο σε τέσσερα αλλεπάλληλα επίπεδα ικανών να μεταφερθούν δια θαλάσσης.

- Ικανότητα στοιβασίας των βραχέων μονάδων υπό φορτίο αντίστοιχη των εμπορευματοκιβωτίων ISO των 20 ποδών.

- Φόρτιση διατμήσεως επαρκής για τη μεταφορά μονάδων με τον προαναφερθέντα αριθμό επιπέδων στοιβασίας, για ποτάμιες και θαλάσσιες μεταφορές μικρών αποστάσεων.

- Ικανότητα ανύψωσής τους από επάνω.

ΠΑΡΑΡΤΗΜΑ III

Ελάχιστα κριτήρια που πρέπει να πληρούνται για την υπόδειξη των κοινοποιημένων οργανισμών που αναφέρονται στο άρθρο 10

1. Ο οργανισμός, ο διευθυντής του και το προσωπικό του που είναι επιφορτισμένο να εκτελεί τις εργασίες αξιολόγησης και ελέγχου δεν μπορούν να είναι ο σχεδιαστής, ο κατασκευαστής, ο προμηθευτής, ο εγκαταστάτης ή ο χρήστης των διατροπικών μονάδων φόρτωσης που ελέγχει ο οργανισμός αυτός, ούτε ο εντολοδόχος ενός εξ αυτών. Δεν μπορούν να παρεμβαίνουν απευθείας στο σχεδιασμό, την κατασκευή, την εμπορία ή τη συντήρηση των μονάδων αυτών, ούτε να εκπροσωπούν τα μέρη που συμμετέχουν στις δραστηριότητες αυτές. Αυτό δεν αποκλείει τη δυνατότητα ανταλλαγής τεχνικών πληροφοριών μεταξύ κατασκευαστή και κοινοποιημένου οργανισμού.

2. Ο οργανισμός και το προσωπικό του πρέπει να πραγματοποιούν τις αξιολογήσεις και τις εξακριβώσεις με τη μεγαλύτερη δυνατή επαγγελματική ακεραιότητα και τεχνική επάρκεια και να είναι απαλλαγμένοι από κάθε πίεση και παρότρυνση, ιδίως χρηματοοικονομικής φύσεως, που θα μπορούσαν να επηρεάσουν την κρίση τους ή τα αποτελέσματα του ελέγχου, ιδίως από άτομα ή ομάδες ατόμων που έχουν κάποιο συμφέρον από τα συμπεράσματα των ελέγχους.

3. Ο οργανισμός πρέπει να διαθέτει το αναγκαίο προσωπικό και τα μέσα για να φέρει σε πέρας με ορθό τρόπο τα τεχνικά και διοικητικά καθήκοντα που συνδέονται με την εκτέλεση των ελέγχων ή των επιθεωρήσεων. πρέπει επίσης να έχει πρόσβαση στους απαραίτητους εξοπλισμούς για να διενεργεί εξαιρετικές εξακριβώσεις.

4. Το προσωπικό που είναι επιφορτισμένο με τους ελέγχους πρέπει να διαθέτει:

- καλή τεχνική και επαγγελματική κατάρτιση,

- ικανοποιητική γνώση των απαιτήσεων που σχετίζονται με τους ελέγχους που πραγματοποιεί και επαρκή σχετική πείρα,

- την απαιτούμενη ικανότητα σύνταξης βεβαιώσεων, πρακτικών και εκθέσεων που συνιστούν το πρακτικό αποτέλεσμα των πραγματοποιούμενων ελέγχων.

5. Η ακεραιότητα του προσωπικού που είναι επιφορτισμένο με τους ελέγχους πρέπει να είναι εγγυημένη. Οι αμοιβές του προσωπικού δεν πρέπει να αποτελούν συνάρτηση ούτε του αριθμού των ελέγχων που πραγματοποιεί ούτε των αποτελεσμάτων τους.

6. Ο οργανισμός πρέπει να έχει συνάψει ασφάλιση αστικής ευθύνης, εκτός εάν την ευθύνη αυτή καλύπτει το κράτος σύμφωνα με την εθνική νομοθεσία ή εάν πραγματοποιεί τους ελέγχους απευθείας το κράτος μέλος.

7. Το προσωπικό του οργανισμού δεσμεύεται από το επαγγελματικό απόρρητο όλων όσων τού γνωστοποιούνται κατά την άσκηση των καθηκόντων του (όχι όμως έναντι των αρμοδίων διοικητικών αρχών του κράτους όπου ασκεί τις δραστηριότητές του) στο πλαίσιο της οδηγίας ή άλλης διάταξης εσωτερικού δικαίου που θέτει σε εφαρμογή την οδηγία.

ΠΑΡΑΡΤΗΜΑ IV

Διαδικασίες αξιολόγησης της συμμόρφωσης

Μια διατροπική μονάδα φόρτωσης πρέπει να υποβληθεί, κατ'επιλογήν του κατασκευαστή ή του εγκατεστημένου στην Κοινότητα εντολοδόχου του, σε μια από τις διαδικασίες αξιολόγησης της συμμόρφωσης που προβλέπονται στο άρθρο 6 και ορίζονται στη συνέχεια στο παρόν παράρτημα:

- Είτε με εσωτερικό έλεγχο της παραγωγής με χρήση της ενότητας A, εφόσον τηρούνται τα εναρμονισμένα πρότυπα που αναφέρονται στο άρθρο 9, παράγραφος 3.

- Είτε με εσωτερικό έλεγχο της παραγωγής με χρήση της ενότητας Aα.

- Είτε έλεγχο της μονάδας (ενότητα ΣΤ)

- Είτε με τη διαδικασία πλήρους εξασφάλισης της ποιότητας (ενότητα H).

Ενότητα A (εσωτερικός έλεγχος της παραγωγής)

1. Η ενότητα περιγράφει τη διαδικασία με την οποία ο κατασκευαστής ή ο εγκατεστημένος στην Κοινότητα εντολοδόχος του, ο οποίος εκπληρώνει τις υποχρεώσεις που προβλέπονται στο μέρος 2, εξασφαλίζει και δηλώνει ότι οι διατροπικές μονάδες φόρτωσης ανταποκρίνονται στις σχετικές απαιτήσεις της οδηγίας. Ο κατασκευαστής, ή ο εγκατεστημένος στην Κοινότητα εντολοδόχος του, πρέπει να τοποθετεί το κατάλληλο σήμα σε όλες τις διατροπικές μονάδες φόρτωσης και να συντάσσει γραπτή δήλωση συμμόρφωσης.

2. Ο κατασκευαστής συντάσσει τον τεχνικό φάκελο που περιγράφεται στο σημείο 3. Ο κατασκευαστής, ή ο εγκατεστημένος στην Κοινότητα εντολοδόχος του, διατηρεί το φάκελο αυτόν στη διάθεση των αρμόδιων εθνικών αρχών για λόγους επιθεώρησης επί διάστημα δέκα ετών από την τελευταία ημερομηνία κατασκευής της τελευταίας διατροπικής μονάδας φόρτωσης. Εάν ούτε ο κατασκευαστής ούτε ο εντολοδόχος του δεν είναι εγκατεστημένοι στην Κοινότητα, υπεύθυνος για τη διατήρηση του τεχνικού φακέλου στη διάθεση των αρμοδίων αρχών είναι το πρόσωπο που είναι υπεύθυνο για τη διάθεση της διατροπικής μονάδας φόρτωσης στην κοινοτική αγορά.

3. Η τεχνική τεκμηρίωση πρέπει να επιτρέπει την αξιολόγηση της συμμόρφωσης των διατροπικών μονάδων φόρτωσης προς τις σχετικές απαιτήσεις της οδηγίας. Πρέπει να καλύπτει, εφόσον είναι αναγκαίο για την αξιολόγηση, το σχεδιασμό, την κατασκευή και τη λειτουργία των διατροπικών μονάδων φόρτωσης και να περιλαμβάνει:

- γενική περιγραφή των διατροπικών μονάδων φόρτωσης,

- τα σχέδια μελέτης και κατασκευής, καθώς και τα σχεδιαγράμματα των δομικών στοιχείων, των υποσυνόλων, των κυκλωμάτων κ.α.,

- τις αναγκαίες περιγραφές και επεξηγήσεις για την κατανόηση των ανωτέρω σχεδίων και σχεδιαγραμμάτων και της λειτουργίας του προϊόντος,

- περιγραφή των λύσεων για την ικανοποίηση των απαιτήσεων της οδηγίας,

- τα αποτελέσματα των σχεδιαστικών υπολογισμών, των ελέγχων που πραγματοποιήθηκαν, κ.α.,

- τις εκθέσεις δοκιμών.

4. Ο κατασκευαστής ή ο εγκατεστημένος στην Κοινότητα εντολοδόχος του φυλάσσει μαζί με την τεχνική τεκμηρίωση αντίγραφο της δήλωσης συμμόρφωσης.

5. Ο κατασκευαστής οφείλει να λαμβάνει όλα τα μέτρα που είναι αναγκαία ώστε η διαδικασία παραγωγής να οδηγεί στην κατασκευή διατροπικών μονάδων φόρτωσης ανταποκρινόμενων στις απαιτήσεις της τεχνικής τεκμηρίωσης που αναφέρεται στο μέρος 2 και στις απαιτήσεις της ισχύουσας οδηγίας.

Ενότητα Aα (εσωτερικός έλεγχος της κατασκευής με επιτήρηση της τελικής επαλήθευσης)

Εκτός από τις απαιτήσεις που προβλέπονται στην ενότητα A, εφαρμόζονται οι κάτωθι διατάξεις.

Η τελική επαλήθευση υπόκειται σε επιτήρηση υπό μορφή αιφνιδιαστικών επιθεωρήσεων από τον κοινοποιημένο οργανισμό που έχει επιλέξει ο κατασκευαστής.

Στις επιθεωρήσεις αυτές, ο κοινοποιημένος οργανισμός οφείλει:

- Να βεβαιωθεί ότι ο κατασκευαστής βαίνει όντως προς την τελική επιθεώρηση,

- Να λαμβάνει προς έλεγχο δείγματα διατροπικών μονάδων φόρτωσης από τις εγκαταστάσεις κατασκευής ή προσωρινής αποθήκευσης. Ο κοινοποιημένος οργανισμός εκτιμά τον αριθμό δειγματοληπτικών μονάδων και εάν πρέπει να υποβάλει ή να υποβληθούν όλες ή μέρος των μονάδων αυτών σε τελική επιθεώρηση.

Στην περίπτωση που μια ή περισσότερες διατροπικές μονάδες φόρτωσης δεν είναι σύμφωνες, ο κοινοποιημένος οργανισμός λαμβάνει τα κατάλληλα μέτρα.

Ο κατασκευαστής τοποθετεί τον αριθμό αναγνώρισης του κοινοποιημένου οργανισμού, υπ'ευθύνη του οργανισμού, σε κάθε διατροπική μονάδα φόρτωσης.

Ενότητα ΣΤ (Εξακρίβωση ανά μονάδα)

1. Η ενότητα περιγράφει τη διαδικασία με την οποία ο κατασκευαστής βεβαιώνει και δηλώνει ότι η διατροπική μονάδα φόρτωσης, για την οποία χορηγήθηκε η βεβαίωση που αναφέρεται στο σημείο 4.1, είναι σύμφωνη προς τις σχετικές απαιτήσεις της οδηγίας. Ο κατασκευαστής, ή ο εγκατεστημένος στην Κοινότητα εντολοδόχος του, τοποθετεί τη σήμανση σε κάθε διατροπική μονάδα φόρτωσης και συντάσσει δήλωση συμμόρφωσης.

2. Η αίτηση εξακρίβωσης ανά μονάδα υποβάλλεται από τον κατασκευαστή σε κοινοποιημένο οργανισμό της επιλογής του. Η αίτηση περιλαμβάνει:

- το ονοματεπώνυμο και τη διεύθυνση του κατασκευαστή και τον τόπο όπου βρίσκεται η διατροπική μονάδα φόρτωσης,

- γραπτή δήλωση ότι δεν έχει υποβληθεί ίδια αίτηση σε άλλο κοινοποιημένο οργανισμό,

- τεχνικό φάκελο.

3. Ο τεχνικός φάκελος επιτρέπει αξιολόγηση της συμμόρφωσης της διατροπικής μονάδας φόρτωσης προς τις αντίστοιχες απαιτήσεις της οδηγίας και περιλαμβάνει το σχεδιασμό, την κατασκευή και τη λειτουργία της μονάδας. Ο τεχνικός φάκελος περιλαμβάνει:

- γενική περιγραφή της συγκεκριμένης μονάδας,

- σχέδια μελέτης και κατασκευής, καθώς και διαγράμματα των δομικών στοιχείων, υποσυνόλων, κυκλωμάτων κ.λπ.,

- τις αναγκαίες περιγραφές και εξηγήσεις για την κατανόηση των προαναφερομένων σχεδίων και διαγραμμάτων και της λειτουργίας της συγκεκριμένης μονάδας,

- τα αποτελέσματα των υπολογισμών σχεδιασμού, των διενεργηθέντων ελέγχων κ.λπ.,

- τις εκθέσεις δοκιμών,

- τα κατάλληλα στοιχεία για την πρόκριση των διεργασιών κατασκευής και ελέγχου, καθώς και για τα προσόντα ή εγκρίσεις του αρμόδιου προσωπικού.

4. Ο κοινοποιημένος οργανισμός εξετάζει το σχεδιασμό και την κατασκευή κάθε διατροπικής μονάδας φόρτωσης και διεξάγει κατά τη διάρκεια της παραγωγής τις κατάλληλες δοκιμές για να πιστοποιήσει τη συμμόρφωσή της προς τις αντίστοιχες απαιτήσεις της οδηγίας.

4.1. Ο κοινοποιημένος οργανισμός τοποθετεί τον αναγνωριστικό αριθμό του ή αναθέτει την τοποθέτησή του σε κάθε διατροπική μονάδα φόρτωσης και συντάσσει βεβαίωση συμμόρφωσης για τις πραγματοποιηθείσες δοκιμές. Η βεβαίωση φυλάσσεται επί 10 έτη.

4.2. Ο κατασκευαστής, ή ο εγκατεστημένος στην Κοινότητα εντολοδόχος του, μεριμνά ώστε να είναι σε θέση να παρουσιάζει, εφόσον του ζητηθεί, τη δήλωση και τη βεβαίωση συμμόρφωσης που χορήγησε ο κοινοποιημένος οργανισμός.

Ειδικότερα ο κοινοποιημένος οργανισμός:

- Εξετάζει τον τεχνικό φάκελο όσον αφορά σχεδιασμό και τις διαδικασίες κατασκευής,

- Αξιολογεί τα χρησιμοποιούμενα υλικά όταν αυτά δεν είναι σύμφωνα προς τις εφαρμοστέες διατάξεις της οδηγίας και επαληθεύει το πιστοποιητικό που έχει χορηγήσει ο κατασκευαστής των υλικών,

- Εγκρίνει τους μόνιμα ακολουθούμενους τρόπους συναρμολόγησης των τεμαχίων που συνθέτουν τις διατροπικές μονάδες φόρτωσης,

- Επαληθεύει τις προκρίσεις ή εγκρίσεις,

- Πραγματοποιεί τελική εξέταση, διεξάγει τη δοκιμασία ή αναθέτει τη διεξαγωγή της και εξετάζει, ενδεχομένως, τα συστήματα ασφαλείας.

Ενότητα Η (Πλήρης διασφάλιση ποιότητας)

1. Η ενότητα περιγράφει τη διαδικασία κατά την οποία ο κατασκευαστής ο οποίος πληροί τις υποχρεώσεις της παραγράφου 2 βεβαιώνει και δηλώνει ότι τα θεωρούμενα προϊόντα πληρούν τις απαιτήσεις της οδηγίας που ισχύουν γι' αυτά. Ο κατασκευαστής ή ο εγκατεστημένος στην Κοινότητα εντολοδόχος του τοποθετεί τη σήμανση "CE" σε κάθε προϊόν και συντάσσει γραπτή δήλωση συμμόρφωσης. Η σήμανση "CE" συνοδεύεται από το αναγνωριστικό σύμβολο του κοινοποιημένου οργανισμού που είναι υπεύθυνος για την επιτήρηση που αναφέρεται στην παράγραφο 4.

2. Ο κατασκευαστής εφαρμόζει εγκεκριμένο σύστημα ποιότητας για το σχεδιασμό, την κατασκευή, την τελική επιθεώρηση και τη δοκιμή των προϊόντων, όπως ορίζεται στην παράγραφο 3, και υπόκειται σε επιτήρηση που αναφέρεται στην παράγραφο 4.

3. Σύστημα ποιότητας

3.1. Ο κατασκευαστής υποβάλλει σε κοινοποιημένο οργανισμό αίτηση αξιολόγησης του συστήματος ποιότητας που ακολουθεί.

Η αίτηση περιλαμβάνει:

- όλες τις σχετικές πληροφορίες για την προβλεπόμενη κατηγορία προϊόντων,

- τον φάκελο του συστήματος ποιότητας.

3.2. Το σύστημα ποιότητας πρέπει να διασφαλίζει τη συμμόρφωση των προϊόντων προς τις απαιτήσεις της οδηγίας που ισχύουν γι' αυτά.

Όλα τα στοιχεία, απαιτήσεις και διατάξεις που εφαρμόζει ο κατασκευαστής πρέπει να περιέχονται, με συστηματικό και τακτικό τρόπο, σε φάκελο, υπό μορφή γραπτών μέτρων, διαδικασιών και οδηγιών. Ο φάκελος αυτός του συστήματος ποιότητας επιτρέπει την ενιαία ερμηνεία των διαδικαστικών και ποιοτικών μέτρων όπως προγράμματα, σχέδια, εγχειρίδια και φάκελοι ποιότητας.

Ο φάκελος περιέχει ιδίως κατάλληλη περιγραφή:

- των ποιοτικών στόχων, του οργανογράμματος, των ευθυνών και των αρμοδιοτήτων των στελεχών όσον αφορά το σχεδιασμό και την ποιότητα των προϊόντων,

- των προδιαγραφών τεχνικού σχεδιασμού, συμπεριλαμβανομένων των προτύπων που εφαρμόζονται και, σε περιπτώσεις όπου τα πρότυπα που αναφέρονται στο άρθρο 5 δεν εφαρμόζονται πλήρως, των μέσων που θα χρησιμοποιηθούν ώστε να διασφαλίζεται ότι τηρούνται οι βασικές απαιτήσεις της οδηγίας που ισχύουν για τα προϊόντα,

- των τεχνικών ελέγχου και επαλήθευσης του σχεδιασμού, των διαδικασιών και συστηματικών δραστηριοτήτων που θα χρησιμοποιούνται κατά το σχεδιασμό των προϊόντων όσον αφορά την καλυπτόμενη κατηγορία προϊόντων,

- των αντίστοιχων τεχνικών κατασκευής, ποιοτικού ελέγχου και διασφάλισης της ποιότητας, των συστηματικών διαδικασιών και δραστηριοτήτων που θα εφαρμόζονται,

- των εξετάσεων και των δοκιμών που θα διεξάγονται πριν, κατά και μετά την κατασκευή, και της συχνότητας διεξαγωγής τους,

- των φακέλων ποιότητας, όπως τις εκθέσεις επιθεώρησης και τα στοιχεία δοκιμών και βαθμονόμησης, τις εκθέσεις προσόντων του αρμόδιου προσωπικού κ.λπ.,

- των μέσων επιτήρησης που επιτρέπουν να ελέγχεται η επίτευξη της επιθυμητής ποιότητας σχεδιασμού και προϊόντων και η αποτελεσματική λειτουργία του συστήματος ποιότητας.

3.3. Ο κοινοποιημένος οργανισμός αξιολογεί το σύστημα ποιότητας για να διαπιστώσει αν ανταποκρίνεται προς τις απαιτήσεις που αναφέρονται στην παράγραφο 3.2 και τεκμαίρει ότι τα συστήματα ποιότητας στα οποία εφαρμόζεται το αντίστοιχο εναρμονισμένο πρότυπο ανταποκρίνονται προς τις απαιτήσεις αυτές.

Ο τεχνικός φάκελος πρέπει να επιτρέπει αξιολόγηση της συμμόρφωσης των διατροπικών μονάδων φόρτωσης προς τις σχετικές απαιτήσεις της οδηγίας. Καλύπτει, εφόσον χρειάζεται για την αξιολόγηση, το σχεδιασμό, την κατασκευή και τη λειτουργία των διατροπικών μονάδων φόρτωσης και περιλαμβάνει:

- Γενική περιγραφή των διατροπικών μονάδων φόρτωσης,

- Τα σχέδια μελέτης και κατασκευής, καθώς και διαγράμματα των δομικών τους στοιχείων, των υποσυνόλων, των συνόλων, κυκλωμάτων κ.ά.,

- Τις περιγραφές και εξηγήσεις που είναι αναγκαίες για την κατανόηση των εν λόγω σχεδίων και διαγραμμάτων και τη λειτουργία του προϊόντος,

- Περιγραφή των λύσεων που εφαρμόσθηκαν για να ικανοποιηθούν οι απαιτήσεις της οδηγίας,

- Τα αποτελέσματα των υπολογισμών σχεδιασμού, τους πραγματοποιηθέντες ελέγχους, κ.ά.,

- Τις εκθέσεις δοκιμών.

Η ομάδα ελεγκτών περιλαμβάνει ένα τουλάχιστον μέλος με πείρα αξιολόγησης της σχετικής τεχνολογίας. Η διαδικασία αξιολόγησης περιλαμβάνει επίσκεψη στις εγκαταστάσεις του κατασκευαστή.

Η απόφαση κοινοποιείται στον κατασκευαστή και περιλαμβάνει τα συμπεράσματα του ελέγχου και την αιτιολογημένη απόφαση αξιολόγησης.

3.4. Ο κατασκευαστής αναλαμβάνει τη δέσμευση να εκτελεί τις υποχρεώσεις που απορρέουν από το σύστημα ποιότητας, όπως έχει εγκριθεί, και να το συντηρεί ώστε να παραμένει κατάλληλο και αποτελεσματικό.

Ο κατασκευαστής ή ο εξουσιοδοτημένος αντιπρόσωπός του ενημερώνει τον κοινοποιημένο οργανισμό ο οποίος ενέκρινε το σύστημα ποιότητας για κάθε προγραμματιζόμενη προσαρμογή του συστήματος ποιότητας.

Ο κοινοποιημένος οργανισμός αξιολογεί τις προτεινόμενες τροποποιήσεις και αποφασίζει κατά πόσον το τροποποιημένο σύστημα ποιότητας εξακολουθεί να πληροί τις απαιτήσεις που αναφέρονται στην παράγραφο 3.2, ή κατά πόσον πρέπει να γίνει νέα αξιολόγηση.

Ο κοινοποιημένος οργανισμός κοινοποιεί την απόφασή του στον κατασκευαστή. Η κοινοποίηση περιέχει τα συμπεράσματα του ελέγχου και την αιτιολογημένη απόφαση αξιολόγησης.

4. Επιτήρηση ΕΚ υπό την ευθύνη του κοινοποιημένου οργανισμού

4.1. Σκοπός της επιτήρησης είναι να διασφαλίζεται ότι ο κατασκευαστής πληροί ορθά τις υποχρεώσεις που προκύπτουν από το εγκεκριμένο σύστημα ποιότητας.

4.2. Ο κατασκευαστής επιτρέπει στον κοινοποιημένο οργανισμό την πρόσβαση, για λόγους επιθεώρησης, στους χώρους σχεδιασμού, κατασκευής, επιθεώρησης και δοκιμών και αποθήκευσης και τού παρέχει όλες τις απαραίτητες πληροφορίες, και ιδίως:

- τον φάκελο του συστήματος ποιότητας,

- τους φακέλους ποιότητας που προβλέπονται από το μελετητικό μέρος του συστήματος ποιότητας, όπως αποτελέσματα αναλύσεων, υπολογισμών, δοκιμών κ.λπ.,

- τους φακέλους ποιότητας όπως προβλέπονται από το κατασκευαστικό μέρος του συστήματος ελέγχου ποιότητας, όπως εκθέσεις επιθεωρήσεων και στοιχεία δοκιμών, στοιχεία βαθμονομήσεων, εκθέσεις προσόντων του αρμόδιου προσωπικού κ.λπ.

4.3. Ο κοινοποιημένος οργανισμός διεξάγει, κατά τακτά διαστήματα, ελέγχους για να βεβαιώνεται ότι ο κατασκευαστής διατηρεί και εφαρμόζει το σύστημα ποιότητας και χορηγεί έκθεση ελέγχου στον κατασκευαστή.

4.4. Επιπλέον, ο κοινοποιημένος οργανισμός μπορεί να πραγματοποιεί απροειδοποίητες επισκέψεις στον κατασκευαστή. Με την ευκαιρία των επισκέψεων αυτών, ο κοινοποιημένος οργανισμός μπορεί να διεξάγει ή να φροντίζει να διεξάγονται δοκιμές για να εξακριβώνεται, εάν χρειάζεται, η καλή λειτουργία του συστήματος ποιότητας. Ο κοινοποιημένος οργανισμός χορηγεί στον κατασκευαστή έκθεση της επίσκεψης και, εάν πραγματοποιήθηκε δοκιμή, έκθεση δοκιμής.

5. Ο κατασκευαστής διατηρεί στη διάθεση των εθνικών αρχών, για περίοδο τουλάχιστον δέκα ετών από την τελευταία ημερομηνία κατασκευής του προϊόντος:

- τον φάκελο που αναφέρεται στην παράγραφο 3.1 δεύτερο εδάφιο δεύτερη περίπτωση,

- τις αναπροσαρμογές που αναφέρονται στην παράγραφο 3.4, δεύτερο εδάφιο,

- τις αποφάσεις και εκθέσεις του κοινοποιημένου οργανισμού που αναφέρονται στις παραγράφους 3.4, τελευταίο εδάφιο και στις παραγράφους 4.3 και 4.4.

6. Κάθε κοινοποιημένος οργανισμός κοινοποιεί στους άλλους κοινοποιημένους οργανισμούς τις σχετικές πληροφορίες που αφορούν τις εγκρίσεις συστημάτων ποιότητας που χορηγούνται ή ανακαλούνται.

ΠΑΡΑΡΤΗΜΑ V

Διαδικασίες περιοδικού ελέγχου

Ο περιοδικός έλεγχος διεξάγεται με μια από τις δύο κάτωθι διαδικασίες.

Ενότητα 1 (περιοδικός έλεγχος των προϊόντων)

1. Η ενότητα περιγράφει τη διαδικασία με την οποία ο ιδιοκτήτης, ο εγκατεστημένος στην Κοινότητα εντολοδόχος του ή ο κάτοχος διασφαλίζει ότι η διατροπική μονάδα φόρτωσης πληροί πάντοτε τις απαιτήσεις της παρούσας οδηγίας.

2. Για να πληρούνται οι απαιτήσεις του σημείου 1, ο ιδιοκτήτης, ο εγκατεστημένος στην Κοινότητα εντολοδόχος του ή ο κάτοχος λαμβάνει όλα τα αναγκαία μέτρα ώστε οι προϋποθέσεις χρήσης και συντήρησης να εξασφαλίζουν μόνιμη συμμόρφωση της διατροπικής μονάδας φόρτωσης προς τις απαιτήσεις της παρούσας οδηγίας, και συγκεκριμένα έτσι ώστε:

- οι διατροπικές μονάδες φόρτωσης να χρησιμοποιούνται σύμφωνα με τον προορισμό τους,

- εφόσον χρειάζεται, να πραγματοποιούνται εργασίες συντήρησης και επισκευής,

- να πραγματοποιούνται επίσης οι αναγκαίοι περιοδικοί έλεγχοι.

Τα εκτελούμενα μέτρα πρέπει να έχουν καταγραφεί σε έγγραφα και να διατηρούνται από τον ιδιοκτήτη, τον εγκατεστημένο στην Κοινότητα εντολοδόχο του ή τον κάτοχο, στη διάθεση των εθνικών αρχών.

3. Ο οργανισμός ελέγχου οφείλει να διεξάγει τις κατάλληλες εξετάσεις και δοκιμές για να επαληθεύει τη συμμόρφωση της διατροπικής μονάδας φόρτωσης προς τις αντίστοιχες απαιτήσεις της παρούσας οδηγίας.

3.1. Εξετάζονται μεμονωμένα όλες οι διατροπικές μονάδες φόρτωσης και διεξάγονται οι κατάλληλες δοκιμές, οι οποίες περιγράφονται στις ευρωπαϊκές προδιαγραφές, για να επαληθεύεται ότι οι μονάδες πληρούν τις απαιτήσεις της παρούσας οδηγίας.

3.2. Ο οργανισμός ελέγχου οφείλει να τοποθετεί τον αριθμό αναγνώρισής του ή αναθέτει την τοποθέτησή του σε κάθε προϊόν που υπόκειται σε περιοδικό έλεγχο, αμέσως μετά την ημερομηνία διεξαγωγής του ελέγχου, και να συντάσσει τη γραπτή βεβαίωση περιοδικού ελέγχου. Η βεβαίωση μπορεί να αφορά σειρά μεμονωμένων μονάδων.

3.3. Ο ιδιοκτήτης, ο εγκατεστημένος στην Κοινότητα εντολοδόχος του ή ο κάτοχος διατηρεί τη βεβαίωση περιοδικού ελέγχου που προβλέπεται στο σημείο 3.2, καθώς και τα έγγραφα που προβλέπονται στο σημείο 2, τουλάχιστον έως τον επόμενο περιοδικό έλεγχο.

Ενότητα 2 (περιοδικός έλεγχος με διασφάλιση της ποιότητας)

1. Η ενότητα περιγράφει τη διαδικασία με την οποία ο ιδιοκτήτης, ο εγκατεστημένος στην Κοινότητα εντολοδόχος του ή ο κάτοχος, ο οποίος εκπληρώνει τις υποχρεώσεις που αναφέρονται στο σημείο 2, βεβαιώνει και δηλώνει ότι η διατροπική μονάδα φόρτωσης πληροί πάντοτε τις απαιτήσεις της παρούσας οδηγίας. Ο ιδιοκτήτης, ο εγκατεστημένος στην Κοινότητα εντολοδόχος του ή ο κάτοχος, πρέπει να τοποθετεί την ημερομηνία του περιοδικού ελέγχου σε κάθε διατροπική μονάδα φόρτωσης και να συντάσσει δήλωση συμμόρφωσης. Η ημερομηνία περιοδικού ελέγχου συνοδεύεται από τον αριθμό αναγνώρισης του κοινοποιημένου οργανισμού ο οποίος είναι υπεύθυνος για την επιτήρηση που προδιαγράφεται στο σημείο 4,

2. Ο ιδιοκτήτης, ο εγκατεστημένος στην Κοινότητα εντολοδόχος του ή ο κάτοχος, λαμβάνει όλα τα αναγκαία μέτρα ώστε οι προϋποθέσεις χρήσης και συντήρησης να εξασφαλίζουν μόνιμη συμμόρφωση της διατροπικής μονάδας φόρτωσης προς τις απαιτήσεις της παρούσας οδηγίας, και συγκεκριμένα έτσι ώστε:

- οι διατροπικές μονάδες φόρτωσης να χρησιμοποιούνται σύμφωνα με τον προορισμό τους,

- εφόσον χρειάζεται, να πραγματοποιούνται εργασίες συντήρησης και επισκευής,

- να πραγματοποιούνται επίσης οι αναγκαίοι περιοδικοί έλεγχοι.

Τα εκτελούμενα μέτρα πρέπει να έχουν καταγραφεί σε έγγραφα και να διατηρούνται από τον ιδιοκτήτη, τον εγκατεστημένο στην Κοινότητα εντολοδόχο του ή τον κάτοχο, στη διάθεση των εθνικών αρχών.

Ο ιδιοκτήτης, ο εγκατεστημένος στην Κοινότητα εντολοδόχος του ή ο κάτοχος, μεριμνά ώστε, για τη διεξαγωγή των περιοδικών ελέγχων, να διατίθεται ειδικευμένο προσωπικό και η απαραίτητη υποδομή, υπό την έννοια των σημείων 3 και 6 του παραρτήματος III.

Ο ιδιοκτήτης, ο εγκατεστημένος στην Κοινότητα εντολοδόχος του ή ο κάτοχος ή ο αναγνωρισμένος οργανισμός, οφείλει να εφαρμόζει εγκεκριμένο σύστημα ποιότητας για τον περιοδικό έλεγχο και τις δοκιμές της μονάδας που προδιαγράφονται στο σημείο 3, το οποίο υπόκειται στην επιτήρηση που αναφέρεται στο σημείο 4.

3. Σύστημα ποιότητας

Οι διατάξεις που περιγράφονται στο παράρτημα ΙV, Ενότητα Η, της παρούσας οδηγίας μπορούν να εφαρμόζονται επίσης, τηρουμένων των αναλογιών, στους περιοδικούς ελέγχους.

ΠΑΡΑΡΤΗΜΑ VI

Σήμα «CE» και άλλα σύμβολα

1. Marquage CE

Το σήμα «CE» αποτελείται από τα αρχικά «CE» σύμφωνα με το εξής γραφικό :

>ΑΝΑΦΟΡΑ ΣΕ ΓΡΑΦΗΚΟ>

2. Διακριτικά σύμβολα

2.1 UCI

Στις UCI που είναι σύμφωνες προς τις απαιτήσεις της παρούσας οδηγίας τοποθετείται, ακριβώς κάτω από το σήμα « CE », το σύμβολο « UCI ». Το σύμβολο αυτό αποτελείται από τα αρχικά «UCI» σύμφωνα με το εξής γραφικό :

>ΑΝΑΦΟΡΑ ΣΕ ΓΡΑΦΗΚΟ>

2.2 UECI

Στις UECI που είναι σύμφωνες προς τις απαιτήσεις της παρούσας οδηγίας τοποθετείται, ακριβώς κάτω από το σήμα « CE », το σύμβολο « UECI ». Το σύμβολο αυτό αποτελείται από τα αρχικά «UECI» σύμφωνα με το εξής γραφικό :

>ΑΝΑΦΟΡΑ ΣΕ ΓΡΑΦΗΚΟ>

3. Ένδειξη περιοδικού ελέγχου

Κάθε UCI που χρησιμοποιείται στο κοινοτικό έδαφος φέρει αναγραφή :

- Της ημερομηνίας κατασκευής της, η οποία αποτελείται από τα αρχικά « DF » ακολουθούμενα από τέσσερα ψηφία : δύο για το μήνα και δύο για το έτος,

- Της ημερομηνίας του τελευταίου ελέγχου στον οποίο υποβλήθηκε, η οποία αποτελείται από το σύμβολο « D1 », ακολουθούμενο από τέσσερα ψηφία : δύο για το μήνα και δύο για το έτος,

- Της ημερομηνίας του επόμενου ελέγχου, η οποία αποτελείται από το σύμβολο « D2 », ακολουθούμενο από τέσσερα ψηφία : δύο για το μήνα και δύο για το έτος.

Το σύμβολο τοποθετείται σύμφωνα με το εξής γραφικό :

>ΑΝΑΦΟΡΑ ΣΕ ΓΡΑΦΗΚΟ>

4. Κοινές διατάξεις

Σε περίπτωση σμίκρυνσης ή μεγέθυνσης του σήματος «CE» ή των συνόλων, πρέπει να τηρούνται οι αναλογίες έτσι όπως αυτές προκύπτουν από το ανωτέρω βαθμονομημένο γραφικό.

Τα διάφορα συστατικά στοιχεία του σήματος «CE» και των συμβόλων πρέπει να αισθητά την ίδια κάθετη διάσταση, η οποία δεν μπορεί να είναι μικρότερη των 5 cm.

Ωστόσο, τα χρησιμοποιούμενα ψηφία μπορούν να τροποποιηθούν ελεύθερα με την προϋπόθεση ότι είναι πάντοτε αραβικά ψηφία του ιδίου ύψους με τα υπόλοιπα συστατικά στοιχεία του συμβόλου.

ΠΑΡΑΡΤΗΜΑ VII

ΔΗΛΩΣΗ ΣΥΜΜΟΡΦΩΣΗΣ

Η δήλωση συμμόρφωσης «CE» περιλαμβάνει τα εξής:

- το ονοματεπώνυμο και τη διεύθυνση του κατασκευαστή, ή του εγκατεστημένου στην Κοινότητα εντολοδόχου του,

- την περιγραφή της αντίστοιχης διατροπικής μονάδας φόρτωσης (ή της σειράς),

- τη διαδικασία αξιολόγησης της συμμόρφωσης που ακολουθήθηκε,

- ενδεχομένως, την ονομασία και τη διεύθυνση του κοινοποιημένου οργανισμού που πραγματοποίησε τον έλεγχο,

- ενδεχομένως, παραπομπή στο πιστοποιητικό εξέτασης «CE τύπου», στο πιστοποιητικό εξέτασης CE του σχεδιασμού ή στο πιστοποιητικό συμμόρφωσης CE,

- ενδεχομένως, την ονομασία και τη διεύθυνση του κοινοποιημένου οργανισμού που πραγματοποίησε τον έλεγχο του συστήματος ποιότητας του κατασκευαστή,

- ενδεχομένως, την αναφορά των εναρμονισμένων προτύπων που εφαρμόσθηκαν,

- ενδεχομένως, τις υπόλοιπες τεχνικές προδιαγραφές που χρησιμοποιήθηκαν,

- ενδεχομένως, τις αναφορές σε άλλες κοινοτικές οδηγίες που εφαρμόσθηκαν,

- τα στοιχεία ταυτότητας του υπογεγραμμένου που έχει εξουσιοδοτηθεί να δεσμεύει τον κατασκευαστή ή τον εγκατεστημένο στην Κοινότητα εντολοδόχο του.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Eνέργεια και μεταφορές

Δραστηριότητα(-ες): Πολιτική χερσαίων, αεροπορικών και θαλάσσιων μεταφορών

Ονομασια τησ δρασησ: ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ Σχετικά με τις διατροπικές μονάδες φόρτωσης

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

A07031 - Επιτροπές υποχρεωτικής γνωμοδότησης

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1 Συνολικό κονδύλιο της δράσης (Μέρος B): εκατ. EUR σε ΠΑΥ

906.000 EUR

2.2 Περίοδος υλοποίησης:

3 Έτη

2.3 Συνολική πολυετής εκτίμηση των δαπανών:

a) Χρονοδιάγραμμα των πιστώσεων αναλήψεων υποχρεώσεων/των πιστώσεων πληρωμών (δημοσιονομική παρέμβαση) (πρβλ. σημείο 6.1.1)

εκατ. EUR (μέχρι τρίτου δεκαδικού)

>ΘΕΣΗ ΠIΝΑΚΑ>

β) Τεχνική και Διοικητική Συνδρομή (ΤΔΣ) και Δαπάνες Στήριξης (ΔΣ) (πρβλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Συνολικές δημοσιονομικές επιπτώσεις των ανθρώπινων πόρων και των άλλων δαπανών διοικητικής λειτουργίας (πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4 Συμβατότητα με τον δημοσιονομικό προγραμματισμό και με τις Δημοσιονομικές Προοπτικές

[X] Πρόταση συμβατή με τον ισχύοντα δημοσιονομικό προγραμματισμό.

[...] Η πρόταση αυτή απαιτεί επαναπρογραμματισμό του αντίστοιχου τομέα των Δημοσιονομικών Προοπτικών.

[...] συμπεριλαμβανόμενης, εφόσον συντρέχει περίπτωση, προσφυγής στις διατάξεις της Διοργανικής Συμφωνίας.

2.5 Δημοσιονομικές επιπτώσεις επί των εσόδων

[X] Ουδεμία δημοσιονομική επίπτωση (αφορά τεχνικές πτυχές της εφαρμογής ενός μέτρου)

Ή

[...] Δημοσιονομική επίπτωση - Η επίδραση επί των εσόδων έχει ως εξής:

- Σημείωση: Όλες οι διευκρινίσεις και παρατηρήσεις που αφορούν τον τρόπο υπολογισμού της επίδρασης επί των εσόδων πρέπει να περιλαμβάνονται σε χωριστό φύλλο, επισυναπτόμενο στο παρόν δημοσιονομικό δελτίο ...

εκατ. EUR (μέχρι πρώτου δεκαδικού)

>ΘΕΣΗ ΠIΝΑΚΑ>

(Να περιγραφεί κάθε εμπλεκόμενη γραμμή του προϋπολογισμού, με προσθήκη του ενδεδειγμένου αριθμού γραμμών στον πίνακα, εφόσον η δράση επιδρά σε πλείονες γραμμές του προϋπολογισμού)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

(Να αναφερθεί εδώ μόνο η κύρια νομική βάση )

θρα 71 και 80 της συνθήκης

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Αναγκαιότητα κοινοτικής παρέμβασης

5.1.1 Επιδιωκόμενοι στόχοι

Να προταθεί μια βέλτιστη διατροπική μονάδα φόρτωσης που θα συνδυάζει τα πλεονεκτήματα των αναταλλασσόμενων αμαξωμάτων (χωρητικότητα) και των εμπορευματοκιβωτίων (ανθεκτικότητα) προκειμένου να μειωθεί η συμφόρηση στις οδικές υποδομές.

Να τυποποιηθούν οι διεπαφές διακίνησης και στοιβασίας των νέων διατροπικών μονάδων φόρτωσης, προκειμένου να μειωθεί ο μέσος χρόνος διακίνησης.

Να καταστεί υποχρεωτικός ο εφοδιασμός